text:
Í dag høvdu vit bert ein ein íðkara í kapping. Men tað var eitt av okkara sterku kortum, sum vit spældu út í kvøld. 11. oyggjaleikir og 13 heiðursmerki harav tvey gull, var tað, sum klinkrukastarin Heri Ziska hevði á sínum scoreboard áðrenn hann trein á kastivøllin í kvøld. Vónirnar um heiðursmerki vóru heilt góðar. Tí hóast kappingin um gullið tyktist avgjørd frammanundan, sum eisini vísti seg at vera veruleikin, so vóru feskastu úrslitini hjá trimum teimum næstu sera jøvn. Og ein av hesum var Heri.
Heri fær í hesum triðja kastinum klingruna út á 43,29 metrar, sum rakk til eitt fimtapláss, bert 47 cm frá silvurinum!
Føroyska metið hjá Hera er frá 1994, tá hann kastaði 48,50 metrar. Seinnu árini hevur Heri kastað millum 40 og 43 metrar, men formurin er batnaður seinasta hálva árið, so eitt kast omanfyri 44 metrar var als ikki ómøguligt. Í fyrstu royndini fleyg klingran út á 40,94. Umframt óyvirvinniliga Zane Duquemin, sum lá væl omanfyri 50 metrar, kastaðu eisini tveir aðrir 43 metrar í fyrsta umfarinum. Onnur royndin fór út á 40.36, so har var eingin bati. Í triðju royndini gekk betri. Hesuferð lendi klingran úti á 43,29 metrum, men hetta var akkurát ikki nóg mikið at vinna longur fram. Í staðin kastaði Erik Larsen seg beint aftaná upp á annað plássið við 43,76 metrum, so Heri nú lá nr. 5.
Eftir triðja umfar fóru átta teir fremstu í finaluna, har teir fingu tríggjar royndir afturat. Og í fjórða kastinum hjá Hera sá endiliga út til at bragda. Ólukkutíð hevði høgri fótur akkurát verið omaná kastiringinum, og kastið tíð kolldømt og tí ikki mátað. Men hetta var tað besta kastið, og sá eisini út til at liggja um teir 44 metrarnar. Sera harmiligt, tí hetta kundi sent Hera upp á 2. plássið.
Heri skuldi í seinastu royndini koma útum 43,59 metrar, um skuldu vónir verða um heiðursmerki
Bæði 5. og 6. kast miseydnaðust, og vóru bara 37-38 metrar. Sostatt endaði Heri á 5. plássi, bara 47 cm aftanfyri silvurvinnaran. So tað er synd at siga, at eydnan var við Hera í kvøld. Endaliga úrslitið gjørdist hetta:


c: text/html

text:
Fyri einum mánaði síðani, tann 13. mars 2021, var ársaðalfundur hjá Føroya Pro Vita. Teir nevndarlimir sum stóðu fyri vali vóru: Ruth Norðgerð Sevdal, Sofus Gregersen, Elsbet Ellingsgaard Magnussen og Kim Hansson. Elsbet og Kim stillaði ikki upp aftur, og eisini hevði Hilda Viderø valt at trekkja seg eftir 15 ár í nevndini hjá Føroya Pro Vita.
Sostatt skuldu tríggir nýggir nevndarlimir veljast í nevndina, og til hetta bjóðaðu Rebekka Fuglø, Marita á Lakjuni Eysturlíð og Aksel Kambskarð Berg seg fram. Eftir nevndarvalið takkaði Sofus fyri seg sum formaður Føroya Pro Vita seinastu í 16 ár.
Nevndin mannaði seg á nýggjum eftir aðalfundin soleiðis:
Forkvinna Gudny D. Rasmussen
Næstforkvinna Ruth Norðgerð Sevdal
Kassameistari Nigro Bjarki Hermansen
Skrivari Rebekka Fuglø
Nevndarlimur Marita á Lakjuni Eysturlíð
Tiltakslimur Sofus Gregersen
Tiltakslimur Aksel Kambskarð Berg
(Á myndini frá vinstru eru Ruth Norðgerð Sevdal, Gudny Djurhuus Rasmussen, Rebekka Fuglø, Nigro Bjarki Hermansen, Marita á Lakjuni Eysturlíð og Aksel Kambskarð Berg. Sofus Gregersen manglar á myndini.)

robotstxt: allowed

filter: keep


text:
Tey flestu kenna til tannlæknaótta, ella ótta fyri viðgerð á tannlæknastovu. Vit kenna ofta til søgur frá øðrum, um hvussu tey upplivdu viðgerðina í tannlæknastólinum, og ofta hava vit sjálvi okkara egnu upplivingar frá tannlæknastólinum. Hesar søgur eru ofta sagdar í skemti, men fyri tey umleið 40 prosentini av fólkunum,...
Tannlæknaótti er ikki óvanligur, og kann fylla sera nógv í lívinum hjá teimum útsettu, men tað ber til at yvirvinna óttan. Fyri nógv fólk er tað at fara til tannlækna, ella at fáa viðgerð og røkt frá tannrøktara á eini tannlæknastovu, ikki bara sum at siga tað. Bara lukturin av...


text:
Veðrið í vikuni, sum kemur
Tað hevur verið kalt og kavi meginpartin av tí, sum er farið av 2021. Skiftandi veður tær fyrstu 2-3 vikurnar, tó at køld høgætt var meginpartin av tiðini.
Síðan 20. januar hevur høgættin hevur ligið støðugt. Fyrstu 10 dagarnar ímillum útnyrðing og norðan; síðani tá av landnyrðingi ella eystri.
Hesar seinastu næstan 3 vikurnar hevur eitt hátrýst ligið norðan fyri Føroyar og hevur sent kalda luft til okkara. Viðhvørt varð spátt, at broyting fór at verða í veðrinum, men teir spádómarnir hildu ikki.
Nú er aftur spátt, at hátrýstið fer at flyta seg vestureftur, burtur frá Føroyum, og veðrið her hjá okkum fer at skifta. Ætlandi fara vit at merkja hetta mikunátt ella -morgun. Men til ta tíð, so fer kuldin at liggja í kaldari eysturætt.
Skiftið í ættini fer eftir øllum at døma ikki at hava við sær nakra skjóta broyting í hitalagnum. Tað fara at ganga ein vika ella so, áðrenn hitin er komin upp í 7-8 stig.
Veðrið í vikuni, sum kemur – dag fyri dag:
Í morgin – mánadag – 8 til 12 m/s av eystri, men minkandi út á dagin. Um kvøldið minni enn 5 m/s. Skýggjað men eisini sólglottar og okkurt kavaælið. Hitin í morgin fer at liggja um 3-4 stig.
Týsdagin lítil vindur av eystri ella høgum eystri um náttina og morgunin, minni enn 3 m/s, men út á fyrrapartin veksandi eitt sindur, upp í 5 til 10 m/s. Seinnapartin fer vindurin at minka, og á midnátt er næstan stilli, 1-2 m/s. Fyri tað mesta skýggjað, og hitin fer at liggja um 2-4 stig.
Mikunáttina fer ættin niður í landsynning og út á fyrrapartin niður í sunnan. Lítil vindur mikudagin, um 3 til 8 m/s. Skýggjað men eisini sólglottar og okkurt hendinga kavaælið. Hitin fer at liggja um 2-3 stig.
Hósdagin er eitt sindur meiri vindur av suðuri ella eysturhallari suðurætt. Hann fer at veksa úr 8 til 13 m/s á morgni upp í 13 til 18 m/s um kvøldið. Skýggjað, men eisini sólglottar og okkurt kavaælið. Hitin fer at liggja um 3-4 stig.
Fríggjadagin landsynningur-sunnan, 13 til 18 m/s allan dagin. Skýggja og ælaveður við vátakava ella kava, og hitin fer at liggja um 3-4 stig.
Leygardagin sunnan, 10 til 15 m/s. Skýggjað fyri tað mesta og ælaveður við regni ella kava. Hitin fer at liggja um 4-5 stig.
Sunnudagin 10 til 15 m/s av suðuri. Skýggjað fyrrapartin, men klárt seinnapartin. Einki avfall, og hitin fer at liggja um 5-6 stig.


text:
Søkja eftir gittarlærara
Musikkskúlaskipanin søkir eftir gittarlærara.
Musikkskúlaskipanin søkir eftir gittarlærara at undirvísa 20 tímar um vikuna í Suðuroyar Musikkskúla.
Ynskiligt er, at lærarin kann undirvísa í klassiskum og rytmiskum, at hann dugir at skipa fyri samanspæli, og at tað fellir lætt at samstarva.
Setanin verður frá hálvum november ella skjótast til ber. Starvið er tíðaravmarkað til skúlaárið 2015/2016.
Lokið prógv frá musikkkonservatorium krevst. Lønar- og setanarviðurskifti sambært sáttmála millum Fíggjarmálaráðið og Føroya Musikklærarafelag. Umsóknarfreist: 31. oktober 2015.
Umsókn við prógvi og viðkomandi skjølum skal sendast til:
Musikkskúlaskipan Føroya
att: Martin Mouritsen, leiðari
Hoyvíksvegur 72, FO 100 Tórshavn
martin@mmr.fo tlf 216462
www.musikkskulin.fo


text:
8. november fer føroyski leikbólkurin Det Ferösche Compagnie at frumframføra leikin Hamlet eftir William Shakespeare í Norðurlandahúsinum.
Undirvísingarportalurin Snar hevur sett hetta tilfar saman til miðnám at brúka púra frítt undan og eftir sýningunum. Undirvísingargongdir eru gjørdar, og víst verður annars til temasíðuna hjá Snar um Shakespeare, sum fylti 400 ár í 2016.
Um pallsetingina sigur leikstjórin, Búi Dam: - Vit stremba eftir at skapa eina sýning, sum er eyðskild, øllum atkomulig, samstundis sum vit vilja vera trúgv ímóti ófatiliga kompleksitetinum og vakurleikanum í skaldskapinum hjá Shakespeare.
Studentaskúlalærararnir, Marianna Hoydal og Hanus Iversen, hava gjørt uppskot til undirvísingargongd til miðnám í føroyskum í sambandi við, at nýtýddi Hamlet-leikurin verður framførdur.
Hamlet: Kjartan Hansen
Ofelia: Kristina Sørensen Ougaard
Claudius: Sofía Nolsøe Mikkelsen
Gertrud: Annika Johannessen
Horatio: Búi Dam
Polonius: Hans Tórgarð
Laertes: Búi Rouch
Rosencrantz / Guildenstjern: Mariann Hansen
Leikritið hevur Shakespeare skrivað um ársskiftið 1600, og tað er hansara longsta og mest umfatandi verk. Í leikinum viðger skaldið so at siga alt: heimspeki, samfelag, politikk, mystikk, sálarfrøði, átrúnað, girnd, alsk, familju, vinalag, forelskilsi o.a. Samstundis er Hamlet ein spennandi søga um hevnd og kærleika. Hans Tórgarð hevur týtt tekstin.
Eingin sjónleikur er so ofta framførdur sum Hamlet, og eingin uppspunnin persónsmenska er so ofta viðgjørd og siterað sum Hamlet, ja, úr rúgvismikla tilfarinum, sum er skrivað um Hamlet, kundi ein bygt ein heilan heim. Hamlet er eitt fyribrigdi kring allan heimin, og kortini er leikurin ongantíð settur upp í Føroyum. Pallsetanin hjá Det Ferösche Compagnie av meistaraverkinum hjá Shakespeare er tí av alstórum týdningi; Føroyar verða settar á hugvísindaliga heimskortið, sum tad mesta av heiminum er felags um.
Leikurin Hamlet, sum er um ein dana, er á føroyskum máli. Ein føroysk týðing eftir Heðin Brú varð givin út í 1969, men tørvur er at nútíðargera leikritið, siga fyrireikararnir og hava sett Hans Torgarð á uppgávu. Hans er ein meistari í at mýkja og tamba málið uttan at tað upprunaliga hvørvur, verður sagt undan frumframførsluni.
Høvuðspersónurin, Hamlet, er danski prinsurin á Krúnborg Slotti. Men nú leikurin tekur við, er hann ein av okkum, og tað er líkamikið, hvaðani hann kemur. Hann setir okkara leiklut í Ríkisfelagsskapinum í perspektiv og fær okkum at spyrja: hvørji eru vit?
At verða sjálvstøðug ella ikki sjálvstøðug, er tað kanska spurningurin?
Kjartan Hansen spælur Hamlet. Hamlet er krúnprinsur í Danmark. Hann lesur í útlondum, men er komin heim til jarðarferðina hjá pápa sínum, Hamlet Kongi. Heima á Kronborg slotti fær Hamlet ein hvøkk, tá ið mamma hansara giftir seg uppaftur við pápabeiggja hansara, Claudiusi, beint eftir jarðarferðina. Og tá hann so sær pápa sín spøkja á slottinum, veit hann sum er; at alt ruggar ikki rætt í danska kongaríkinum. Her er ein brellbiti, sum gevur okkum eina ábending um, hvat vit kunnu vænta at síggja, tá Det Ferösche Compagnie setur kendasta leikin hjá Shakespeare á pall í øllum Norðurlandahúsinum. - Men tað er okkara Hamlet, sigur Búi, sum er leikstjóri og spælir Horatio.
Meðan leikurin um Hamlet endar við at hann doyr, so byrjar framførslan hjá Det Ferösche Compagnie júst har. Hamlet er deyður og skal jarðast. Jarðarferðin hjá Hamlet er kjarnin í tulkingini hjá leikbólkinum, og hvat er meira føroyskt enn ein jarðarferð, spyrja fyrireikararnir.
Við teim leikandi fara vit í kirkju, út á grøvina og í ervi. Vit syngja sálmar og lurta eftir prædiku og spakuliga umskapast alt. Stórar kenslur koma í spæl og mitt í kensluliga ódnarveðrinum stendur áskoðarafjøldin og eygleiðir, hvussu leikurin ítøkiliga flytir seg yvir í tað magiska, og hvussu ein góð føroysk jarðarferð skiftir kós frá jarðbundnum ævinleika til kosmiskt kaos.
Fyrireikararnir siga, at leikurin verður "site-specific" ella staðartengdur soleiðis at skilja, at hølini í Norðurlandahúsinum hava avgerandi týdning fyri, hvussu leikurin verður mentur og samansettur. Leikstjórin vil tillaga leikin eftir arkitekturinum og húsið verður umskapað til leikin, og leikurin verður umskapaður til húsið.
Hamlet er ein tragedia og tí doyggja nógv. Ja, fá koma av pallinum á lívi. Tí setur Det Ferösche Compagnie tað føroysku jarðarferðina sum karm um leikin. Tríeindin tá flutt verður frá stað til stað - í kirkju, út á kirkjugarð, til ervi - er ein dramaturgisk gongd, sum er okkum føroyingum avbera væl kend, og tað er ikki sørt, at vit eru errin av okkara siðum, tá ið vit jarða okkara deyðu; ja, einki kann savna føroyingin, sum deyðin, verður sagt í skránni, sum at enda sigur: 8. novembur 2019 fer deyðin at halda hov í Norðurlandahúsinum. Eftir jarðarferð kunnu vit lesa minningarorð í miðlunum um tann deyða. Henda siðvenja stendur serliga sterk í Føroyum og Íslandi.
Hamlet er millum mest filmaðu søgur í allari biografsøguni. Her er ein brellbiti, sum í 40 sekund boðar frá, at Hamlet við stjørnuni Benedict Cumberbatch í høvuðsleiklutinum, eisini kundi takast niður og verða vístur í biografum í 2015:
Uppgáva: skiftið orð um munin at síggja somu søgu á palli og á lørifti.
Bretski sjónvarpsverturin, Melvyn Bragg (f.1939), tosar við kenda og fleirfalt virðislønta leikaran Benedict Cumberbatch (f.1976) um at spæla Hamlet, sum er størsti leiklutur hjá Shakespeare. Samrøðan, sum varir 42 minuttir, er gjørd á The Barbican í London.
Uppgáva: Ger saman við læraranum ein lista við kendum Hamlet-leikarum og finn teir á netinum. Inngangurin í samrøðuni er ein greið ábending um teir kendastu Hamlet leikararnar. Er nakar av hesum, sum eftir tínari hugsan skarar framúr? Greið frá hví og grunda yvir, um leikluturin sum Hamlet kann kennast yvirtulkaður, og hvar tað markið møguliga er.
Sámal Soll hevur skrivað greinina, sum fyrstu ferð var á prenti í Dimmalætting 4. oktober 2019
Hóast William Shakespeare verður mettur sum heimsins fremsti leikritahøvundur, verða spurnartekn sett við, um hann yvirhøvur skrivaði sínar leikir sjálvur. Sum heild vita vit øgiliga lítið ítøkiligt um lívið hjá Shakespeare
Í sambandi við, at heimsins mætasta leikverk, Hamlet eftir William Shakespeare, verður framført í Føroyum, fer Snar í samstarvi við føroyska leikbólkin Det Ferösche Compagnie at hava greinir í sambandi við leikin og høvundan á temasíðuni. Hamlet verður sýndur fyrstu ferð í Norðurlandahúsinum 8. november.
Sámal Soll hevur skrivað greinina, sum fyrstu ferð var á prenti í Dimmalætting 4. oktober 2019
Ofelia er ein “góð genta,” ið aktar pápa sín og verður svikin av Hamlet, sum ikki hevur tíð til hana, tí hann má spæla svakur og leggja ætlanir um at hevna pápa sín. “Get thee to a nunnery!” sigur hann, sum á døgum Shakespeares bæði merkti - bókstaviliga - nunnukleystur, men sum eisini var eitt slangorð fyri horuhús. Ikki eiti á máti at blíva dumpað av sjeikinum!
Í sambandi við, at heimsins mætasta leikverk, Hamlet eftir William Shakespeare, verður framført í Føroyum, fer Snar í samstarvi við føroyska leikbólkin Det Ferösche Compagnie at hava greinir í sambandi við leikin og høvundan á temasíðuni. Hamlet verður sýndur fyrstu ferð í Norðurlandahúsinum 8. november.
Theodor Eli Dam Olsen hevur skrivað greinina, sum fyrstu ferð var á prenti í Dimmalætting 11. oktober 2019
Ímynda tær, at pápi tín er dripin. Pápabeiggi tín myrdi hann, og nú ert tú boðin við í brúdleypið hjá honum og mammu tíni.
Eingin sjónleikur er so ofta spældur sum Hamlet, og nú verður hann framførdur fyri fyrstu ferð í Føroyum.
Hamlet er ein spennandi søga um hevnd og kærleika. Ein sorgarleikur, har fá koma livandi av pallinum. Harafturat setur nýggja uppsetingin ta føroysku jarðarferðina sum karm um leikin. Einki kann savna føroyingin, sum deyðin, verður sagt.
Meinhard Jensen hevur skrivað greinina, sum fyrstu ferð var á prenti í Dimmalætting 18. oktober 2019
Fátt er sum Shakespeare. Vit eru heppin at duga so væl enskt, vit sum eru fødd eftir 1970, tí at vit fáa tað fyri onki at forstanda leikirnar hjá honum. Havi lisið um fólk í Japan, sum hava lært seg danskt fyri at forstanda Kierkegaard. Kanska fer man at læra seg russiskt fyri at kunna lesa Dostojevskij.


text:
Umboð fyri FarGen hava í vikuni luttikið á ráðstevnuni ”Genomics for personalized medicine and beyond” í Tallinn í Estlandi. FarGen hevði tvær framløgur á ráðstevnuni:
Noomi O. Gregersen: PhD og verkætlanarleiðari: ”FarGen – A Faroese initiative towards precision medicine”
Ólavur Mortensen, PhD-lesandi: ”Elucidating the genetic variation within the Faroese population”
Ráðstevnan var eitt høvi hjá serfrøðingum og starvsfólki innan granskingar- og heilsuøkið at býta vitan sínámillum og skifta orð um, hvussu genomvísindi kann nýtast til skraddaraseymaða viðgerð í (norðurlendsku) heilsuverkunum.
Skraddaraseymað viðgerð merkir, at sjúkuviðgerðin verður lagað til einstaka sjúklingin út frá vitan um hansara ílegur. Mett verður, at skraddaraseymað viðgerð kann hava stóran samfelagsligan ágóða, bæði tí almennu útreiðslurnar til heilsutænastur minka, meðan heilsan hjá fólkinum sum heild batnar.
Ráðstevnan varð fyriskipað innan rammurnar á ePerMed-verkætlanini, hvørs endamál er at økja vísindaligu serfrøðina og at samstarva um at fremja skraddaraseymaða viðgerð í Estlandi. ePerMed er eitt samstarv millum universitetini í Tartu, Lausanne og í Helsinki, og er fíggjað hjá H2020.


text:
Nú klokkan er 9 á morgni tann 18. desember landa 5 útróðrarbátar til NFCS.
Teir eru Skýlisklettur, Gjógvarenni, Stakkavík, Dalsenni og Bragd, sjá mynd herundir, sum er tikin klokkan 08:49 í morgun.
Bestir av bátunum í morgun er Bragd teir hava umleið 12.000 pund, Stakkavík 8.400 pund, Dalsenni 6.320 pund, Skýlisklettur 4.704 pund og Gjógvarenni 2.600 pund.
Bjørvin er eisini úti í nátt og hann hevur boðað frá landing klokkan 12:00 og teir hava 6.100 pund.
Kallanes og Norðsøki eru eisini úti, men teir hava vit onki hoyrt frá.
Hesir landa til NFCS júst nú:


text:
Góð ráð, tá tú søkir starv
Ger tær greitt beinanvegin, at tað er krevjandi at søkja nýtt starv. Tú fert at brúka nógva orku til at leita í starvslýsingum, seta teg inn í fleiri ymisk arbeiðspláss, skriva umsókn, bíða eftir svari, fyrireika setanarsamrøður o.s.fr.
Hetta krevur ikki bara tíð, men eisini mentala orku, tí tú skalt vera fyrireikað/ur til, at tú kanska ikki altíð sleppur til samrøðu, og at noktandi svar kunnu koma.
Hinvegin er starvsleitanin ikki bara stríð og strev. Hon er eisini eitt gott høvi at gerast meira tilvitað/ur um tínar styrkir og førleikar, bæði fakliga og persónliga.
Eitt tað fyrsta, tú eigur at gera, tá ið tú leitar eftir nýggjum starvi, er eina gjøgnumgongd av tínum førleikum. Á tann hátt fært tú fram upplýsingar, sum tú kanska ikki hevur hugsað um. Yvirlitið kanst tú brúka, bæði meðan tú leitar eftir starvi og í eini setanarsamrøðu.
Hugsa um hesar spurningar í yvirlitinum:
- Hvat dugi eg?
- Hvat vil eg?
- Hvat havi eg lært undir míni útbúgving?
- Hvat er mítt dreymastarv?
- Hvar havi eg hug at arbeiða?
- Havi eg eitt CV, sum vísir mínar førleikar og ynski?
Útbúgving er ikki neyðturviliga altavgerandi. Royndir gjøgnum arbeiði, felagsskapir, frítíðarítriv o.a. kunnu eisini telja við, tá ið starvið skal setast.
Hugsa um hesi viðurskifti, tá ið tú skalt meta um tínar førleikar:
- Hvørja ábyrgd havi eg havt í verkætlanum?
- Hvønn leiklut havi eg havt í toymum?
- Hvørjar framferðarhættir og hvørji arbeiðsamboð kenni eg?
- Hvat slag av uppgávum megni eg at loysa?
- Havi eg rokkið úrslitum, eg kann vísa á?
Eitt gott mið at finna størv er at hyggja inn á starv.fo, har størv á alskyns økjum støðugt verða lýst leys.
Á starv.fo kanst tú tekna teg til at fáa fráboðan við telduposti, hvørja ferð eitt starv verður lýst leyst á einum øki, sum tú hevur áhuga fyri. Á tann hátt fært tú kunning, beinanvegin starvið er klárt at søkja.
Tú kanst eisini vitja heimasíður og Facebook-vangar hjá fyritøkum og stovnum, sum tú metir vera áhugaverd sum arbeiðspláss. Har eru ofta fráboðanir um leys størv. Og fylg eisini við øðrum sosialum miðlum, eitt nú Instagram. Fyrimunurin við at fylgja við hesi støðini er, at tú samstundis fært meira at vita um arbeiðsplássini. Hetta kann koma væl við, tá ið tú skrivar umsókn og skalt til setanarsamrøðu.
Ein triði møguleiki er, at tú sjálv/ur setir teg í samband við fyritøkur og stovnar. Rættiliga nógv størv verða nevniliga ongantíð lýst leys, men verða sett gjøgnum privat netverk hjá teimum, sum eiga ella starvast hjá fyritøkuni.
Við sjálv/ur at seta teg í samband við fyritøkuna kann tað væl henda, at tú ert á rætta stað í røttu løtu. Tú kanst ringja, senda eina umsókn ella fara inn á gólvið hjá fyritøkuni. Á tann hátt vísir tú, at tú veruliga hevur áhuga fyri fyritøkuni. Sum arbeiðsgevari er lættari at seta ein persón í starv, tú longu hevur heilsað uppá.
Ger tær greitt, hvussu tú kanst brúka alnótina og sosialu miðlarnar, tá ið tú leitar eftir starvi. Og ver greið/ur yvir, at arbeiðsgevarin eisini kann brúka sosialu miðlarnar at finna upplýsingar um teg og aðrar umsøkjarar.
Tú kanst brúka Facebook og Instagram at leita eftir størvum, tí tað hendir seg meira enn so, at upplýsingar um leys størv síggjast á FB-vanganum hjá eini fyritøku. Tú kanst eisini í ávísan mun brúka sosialu miðlarar at varpa ljós á tínar førleikar, eitt nú um tú fæst við myndatøku, sniðgeving ella handverk.
Tað er týdningarmikið, at myndir, videobrot og tekstur á tínum vanga altíð tola vitjan av einum møguligum arbeiðsgevara. Ger regluliga gjøgnumgongd av tínum vanga og rudda út í myndum og øðrum, sum tú metir ikki tæna tær í eini starvssetan.


text:
CCF 132 A
TSB D 230
1 Viljið tit hoyra kvæði mítt,
inni hevur ligið leingi,
gjørt um Grím av Aksalvølli
og aðrar reystar dreingir.
Vítt um vøllir gyltir hjálmar syngja,
stíga teir á sínar hestar, teir springa,
hoyrast mátti langt á leið,
hvar teirra sporar ringja,
vítt um vøllir gyltir hjálmar syngja.
2 “Meg hevur droymt ein dreym í nátt,
og Gud bað eg hann ráða,
mær tyktist, líkasum hvítabjørn,
hon leikaði við okkum báðar.
3 Mær tyktist, líkasum reyður logi
leikaði í mínum hári,
og hann Grím av Aksalvølli,
vit fullu til jørðina báðir.
4 Mær tyktist, líkasum reyður logi
leikaði í mínum garði,
har kom flúgvandi hvirluvindar,
sum meg mundi minst um vara.”
5 Svaraði Ásbjøm, frændi hans,
hann heldur á brúnum knívi:
“Tað er Grím av Aksalvølli,
leggur ást við tínum vívi.”
6 Frúgvin læt seg við barni ganga
níggju mánar taldar,
inntil at hennara stundum leið,
hon føddi ein svein so baldan.
7 Frúgvin læt seg við barni ganga
níggju mánar sínar,
inntil at hennara stundum leið,
hon føddi ein svein so fínan.
8 Hann tók tann hin unga son
og setti sær á knæ,
síðan fór hann at hyggja at,
hvørjum hann líkur var.
9 “Tað síggi eg á tíni brún og brá
og so tíni ljósu kinn,
at tú líkist Grím av Aksalvølli,
ikki ert tú sonur mín.
10 Tað síggi eg á tíni brún og brá
og so tíni ljósu hond,
at tú líkist Grím av Aksalvølli,
so ert tú sonur hans.”
11 Tað var hon frúgvin Málfríð,
so sára ið hon grætur:
“Ristið kross fyri tygara tungu,
og gevið ikki slíkum gætur!”
12 Tað var hann harra Borgar,
hann talar til smásvein sín:
“Tú skalt fara til Aksalvøll
við boð og brøvum mín.”
13 Út varð loystur gangarin
undir hallarvegg,
hann var skrýddur í skarlak
niður á hóvarskegg.
14 Sendisvein leyp til gangara sín,
tað *hava menn við orði,
kom ikki fyrr til Aksalvøll,
fyrr enn Grímur sat yvir borði.
15 Hann mælti fyrst, hann mælti síðst,
hann heldur á dragnum knívi:
“Hvussu livir frúgvin Málfríð,
tað hitt væna vívið?”
16 Leingi stóð hann sendisvein,
áðrenn hann mælti mál:
“So livir frúgvin Málfríð,
hon føddi ein son í gjár.
17 Hann bað tygur, Grím av Aksalvølli,
við tygara reyðu rekkar
í morgin úti í Áransdal
barnsølið at drekka.
18 Hann bað tygur, Grím av Aksalvølli,
við tygara rekkar smá
í morgin ríða í Áransdal
ungan son at sjá.”
19 Tað var hann Grím av Aksalvølli,
hann sínum borðum skeyt,
allur tann hin brúni mjøður
á hallargólvið fleyt.
20 Tað var Grím av Aksalvølli,
hann skeyt sínum borðum fram,
allur tann hin brúni mjøður
á hallargólvið rann.
21 Og so var Grímur av Aksalvølli
til útreiðina fús,
hann klæddist innan høgaloft
og við eitt kertiljús.
22 Tað var Grímur av Aksalvølli,
maðurin var hann prúður,
fyrst fór hann í ringabrynju
uttanyvir í skrúður.
23 Tað var Grím av Aksalvølli,
hann bant upp hjálmin sín:
“Áðrenn dagur at kvøldi kemur,
drekka vit blóðigt vín.”
24 Út varð loystur gangarin
undir hallarvegg,
hann var skrýddur við skarlak
niður á hóvarskegg.
25 Hann var skrýddur við skarlak
niður á miðal síðu,
forgyltur var saðilin,
sum Grímur skuldi á ríða.
26 Grímur leyp til gangara sín,
tað *hava menn við orði,
kom ikki fyrr til Áransdal,
fyrr enn Borgar sat yvir borði.
27 “Hoyr tú, Grímur av Aksalvølli,
ei tykir mær tað gott,
tú hevur sovið hjá mítt væna vív
og hildið meg fyri spott.”
28 Svaraði Grím av Aksalvølli,
so reyðar vóru hans kinnar:
“Tú hevur so lítlar góðar dygdir
lagt tíni danikvinnu.”
29 Tað var Grím av Aksalvølli,
hann hevði ikki fleiri orð,
hann vá harra Borgar,
har hann sat yvir borð.
30 Tað var Ásbjørn, frændi hans,
hann stóð har skamt ífrá,
so vá hann tað væna vív,
í silkiseingini lá.
31 Hann tók sín hin unga son
og flutti hann burtur av breyt,
áðrenn hann kom til Aksalvøll,
tá hitti hann í treyt.
32 Hann tók sín hin unga son
og vildi undan flýggja,
áðrenn hann kom til Aksalvøll,
reið hann í blóð til kníggja.
Vítt um vøllir gyltir hjálmar syngja,
stíga teir á sínar hestar, teir springa,
hoyrast mátti langt á leið,
hvar teirra sporar ringja,
vítt um vøllir gyltir hjálmar syngja.
CCF 132 A
TSB D 230
Handrit: Savn Hammershaimbs (AM, Access 4)
Útgávur:
1. Danmarks gamle Folkeviser V. Udgivet 1877-90 af Svend Grundtvig og Axel Olrik, s. 113.
2. Føroya kvæði, (N. Djurhuus greiddi til útgávu 1972), Band VI, s. 88.
3. Føroya kvæði (Inngangur og úrtøk eftir Dánjal Niclasen, 2004) 32 bind, s. 86.
Heimild: Úr Streymoy: Gudmund Effersøe, sýslumaður í Suðuroy frá 1851 (1827-1916), f. í Havn, 1846.
Ein dreymur fær Borgar at halda, at kona hansara hevur verið honum ótrúgv. Hann heldur Grím vera faðir at nýborna soninum. Kona hansara svør, at hon er sakleys. D: Borgar fer til Grím og ákærir hann, men Grímur ber gløðandi jarn og prógvar, at hann er sakleysur. F: Borgar býður Grími í barnadóp, og hann kemur herklæddur. Y m i s k i r e n d a r: cD: Grímur drepur Borgar, cD: svágurin drepur Borgar, cD: Grímur letur Borgar tyggja lív. F: Borgar leggur Grím undir at vera pápa at barninum, síðani drepur Grímur Borgar, og ein av frændum Borgars drepur konuna. Grímur fer av stað við barninum, verður eltur, men megnar at flýggja heim til sín sjálvs.
á føroyskum: CCF 132 (eisini á donskum)


text:
Fyrsta starvið
Tín fíggjarliga støða broytist, tá ið tú fært títt fyrsta fulltíðarstarv. Skiftið frá ongum starvi til starv og inntøku ber við sær heilt aðrar møguleikar. Hetta skiftið er samstundis eitt gott høvi til at endurskoða tíni fíggjar- og tryggingarviðurskifti.
Nýtt starv - nýggir møguleikar
Eitt nýtt starv gevur tær nýggjar møguleikar fyri at spara saman og gera íløgur í framtíðina. Byrjar tú tíðliga at spara saman til eitt nú bil, bústað og pensjón, kanst tú skjótari røkka tínum málum og gera tínar dreymar til veruleika. Minst til, at alt ger mun.
Betri fyrivarin enn eftirsnarin
Tá ið fyrsta starvið er komið undir land, er hetta samstundis eitt gott høvi til at fáa skil á tínum tryggingum. Nógv gloyma at geva tryggingunum gætur, og tað kann gerast dýrgoldið, um tørvur brádliga er á tryggingini, t.d. í sambandi við skaða, sjúku ella vanlukku.
Spar saman
Tá ið tú fært fyrstu lønina, kann tað vera freistandi at brúka pengarnar til ymiskt, sum tú hevur ynskt tær. Ger tær tó tann beina alt fyri eitt at byrja at leggja eitt sindur til viks til samansparing hvønn mánað. Skalt tú keypa bil ella bústað, hevur tað nevniliga nógv at siga, at tú hevur spart nakað av peningi saman, áðrenn tú skalt taka lán í bankanum. Eigur tú eina samansparing, verður mánaðarliga gjaldið til lánið minni, og møguleikin fyri at fáa ta lánsupphædd, tú ynskir tær, verður eisini størri.
Skalt tú keypa fyrsta bilin?
Tað er vert at hava í huga, at tú umframt prísin á bilinum eisini skalt gjalda biltrygging, veggjald, brennievni o.a.


text:
Býarbókasavnið í 50 ár
Býarbókasavnið í Havn hevði 50 ár á baki 5. apríl 2019. Nú er bók komin út, ið er ein spennandi og til tíðir skemtingarsom og undrunarverd frásøgn um eitt bókasavn miðskeiðis í havnargøtum, sum hevur verið so mongum havnarborgarum og øðrum við eitt serstakt stað, og sum hevur ment seg til tað nútímans bókasavn, tað er í dag.
Bókin vendir sær bæði til teirra, sum minnast Býarbókasavnið, sum tað var, og til okkum onnur, sum bert kenna samtíðarsøguna hjá bókasavninum. Bókin vendir sær til allar havnarborgarar, starvsfólk, politikarar og embætisfólk og til øll onnur áhugað, sum vilja kenna søguna hjá Føroya størsta fólkabókasavni hesi 50 árini, bókasavnið hevur virkað og ment seg.
Tað er Anna M. Brimnes, fyrrverandi býarbókavørður, sum hevur skrivað bókina, og ritstjórnað hava Johanna Cathrina Mørkøre og Randi Nolsøe.
Bókin kostar 200 krónur og er at fáa á Býarbókasavninum og í bókahandlum kring landið.


text:
Javnaðnarflokkurin, hvordan har du det?
Viðmerking til lesarabræv hjá Kristionna Winther Poulsen, um at steðga sendistovu Føroya í Ísrael.
Kristianna Winther Poulsen, politikkari fyri Javnaðarflokkin, heitir í lesarabrævi á Løgmann um at steðga sendistovu Føroya í Ísrael. Gylta høvi var, sambært henni, at júst tá varð leitað eftir nýggjum sendifólki, og tað var ikki neyðugt, heldur hon. Nei, lat sendistovuna aftur.
Sendistova Føroya lat upp fyri 7 mánaðum síðan, men hátíðarhaldið hevur, vegna korona, ikki verið. Lukkuliga hava vit nú sett sendimann, og ein sera dugnaligan.
Javnaðarflokkurin flaggar og reypar um tolsemi, líkarætt og kærleika. Tí er lagamanni at spyrja, hvussu útynnir Javnaðarflokkurin tolsemi og kærleika mótvegis jødum og tí ísraelska fólkinum. Hendan mótstøðan frá Javnaðarflokkinum til Ísrael, tykist ikki at verða politikkur, men hatur.
Einasta demokrati í Miðeystri er í Ísrael og einasta landið í Miðeystri har arabarar og ísraelar stjórna saman er í Ísrael! Er hetta ikki eitt land Javnaðarflokkurin hevur rúmligheit fyri? Hvussu kann Javnaðarflokkurin so hava rúm fyri teimum mongu føroyingunum - trúgvandi ella ikki - sum stuðla Ísrael?
Tað er eingin ivi um, at Sendistova Føroya í Ísrael er ein av politisku sigrunum hjá Miðflokkinum. Munurin á realpolitikki og symbolpolitikki er, at realpolitikkur hevur verulig úrslit at vísa á. Longu nú verður eitt tveysiffra tonsatal av laksi útflutt til highend matstovur í Ísrael ... wait for it ... um vikuna!!! Føroyingar hava luttikið í inovatiónsskeiði í Ísrael og umleið 30 føroyskar fyritøkur hava boða frá luttøku til hátíðarhaldið í oktober.
Næsta sendistova Føroyar lata upp, eigur at verða í Washington.
At enda. Sum Kristianna sjálv skrivar, tó við nakað av umskriving: "Tað er lætt at fáa eyga á fleiri fyrimunir og vinning fyri fólk og vinnulív í Føroyum av at lata sendistovu upp í Ísrael. Og vit eiga at brúka pengar uppá hesa sendistovu."
Ólavur í Geil, skrivari í Miðflokkinum


text:
Føroyingar hava í fjør keypt rúsdrekka sum onganntíð áður. Í 2020 seldi rúsan fyri 145,7 milliónir krónur. Framleiðslukostnaðurin hjá Rúsuni var góðar 103 milliónir krónur. Tað gevur ein bruttovinning upp á 42,5 milliónir krónur.
Starvsfólkakostnaðurin 15,6 milliónir krónur. Úrslitið hjá Rúsdrekkasølu Landsins fyri skatt var 16,5 milliónir krónur.
Eginognin hjá Rúsdrekkasølu Landsins er 4,5 milliónir krónur.
Vinningsbýtið til eigaran, Føroya Landsstýri, var í fjør eins og seinastu 13 árini 16.048.000 krónur. Tilsamans hevur Føroya Landsstýri fingið 252 milliónir í vinningsbýti seinastu 17 árini, sum roknskapirnir síggjast í roknskaparskipanini hjá Vinnuvitan.biz.


text:
Madrid
Madrid er høvuðsstaður Spaniu, og hevur umleið 3,2 mió. íbúgvar (2005). Madrid er størsti býur í Spania, um upplandið verður talt við, kemur fólkatalið upp á 6 milliónir og gerst býurin harvið triðstørsti býur í ES, næst eftir London og Paris. Madrid gjørdist høvuðsstaður í Spania, tí Filipi kongi 2. dámdi so væl veðurlagið har, eisini helt hann býin liggja væl fyri, mitt í landinum. Nú búgva 3,2 milliónir fólk í býnum, og hann er fíggjarmiðdepil og stjórnarbýur landsins. Madrid er miðskeiðis í landinum á Kastilla-háslætta í 640 metra hædd. Í býnum eru stjórnarhúsini og kongsborgin, Escorial. Hann er nú mikil ídnaðar- og handilsbýur. Gamli og vakri miðbýurin verður nevndur Plaza del Sol.
Madrid, høvuðsstaðurin í Spaniu, stendur uppi á háslættanum sunnan fyri fjøllini. Býurin stendur á sera turrum lendi 600 m oman fyri sjóvarmálan. Tað hevur verið stríggið at fáa býnum vatn; men nú hava teir lagt vatnveitingar oman úr fjøllunum og soleiðis fingið vatn til nýtslu í húsarhaldinum og eisini til gosvøtnini og teir nógvu grasagarðarnar, sum eru í býnum. Sum allir suðurlendskir býur er Madrid oyðin við fólk, tá ið heitast er mitt um dagin, tí tá er alt fólkið innandura og hvílir. Men svalligari er á morgni og kvøldi. Hvørt kvøld yður av fólki á geilunum; summi spáka, summi sita og práta á gongubreytum og geilarhornum, meðan onnur spæla onkran streingjaleik.
Í Madrid er ein stórur leikvøllur ella arena, sum spaniumenn siga, ið tekur 14.000 fólk og eitur Plaza de Toros (føroyskt: Tarvagarðurin). Í Tarvagarðinum eru teir stóru tarva-bardagarnir, sum spaniumonnum dámar so væl at síggja.
Úr Madrid ganga jarnbreytir út um alt landið.
ÍtrótturEdit
Madrid er heimbýur hjá Real Madrid, sum er ein av kendastu fótbóltsfeløgum í heiminum og sambært FIFA er felagið eisini heimsins mest vinnandi í 20. øld. Real Madrid spælir á Estadio Santiago Bernabéu. Atlético de Madrid hevur eisini sín heimstað í Madrid. Býurin var vertsbýur fyri finaluna í HM í fótbólti 1982.
Í býnum eru eisini tvey kurvbóltslið Asociación de Clubs de Baloncesto (ACB league) og Circuito Permanente del Jarama), ein motorsportvøllur, sum fyrr hevur veriðvertur fyri tað Spanska formel 1 Grand Prix'ið.
Súkklukappingin Spania Runt endar í Madrid á sama hátt sum Tour de France endar í París.
Tað er møguligt at íðka skí ítrótt í Sierra de Guadarrama fjøllunum, sum eru tætt við býin, har liggja skístøðini Valdesquí og Navacerrada.


text:
HEYSTFAGNAÐUR Í NÓLSOY
Leygardagin 18. september verður spennandi dagur í Nólsoy.
Frá kl. 11.00 – 15.00 verður alt møguligt gott føroyskt, heimagjørt, burðardygt, ræst, fekst, sylta og mangt annað til sølu í neystunum heima á keiini, saman við barnatiltøkum og filmi, sum verður vístur í kunningarstovuni.
Lokalir tónleikarir spæla frá kl. 13.00 í teltinum.
Skrá:
Kl. 9.00 – 15.00 Matvørubúðin er opin
Kl. 11.00 – 15.00 Heimavirkið er opið í Avhaldshúsinum
Kl. 11.00 – 15.00 Spinna tráð við Guðrun Sundar Hansen í Petersens Pakkhúsi (gomlu kunningarstovuni) Kr. 100,-/tíma fyri hvønn, avmarka pláss.
Kl. 11.00 Sølubásarnir í neystunum lata upp og selja so leingi vøra er
Kl. 11.30 Maud og Fríðrik slakta og hagreiða flogfena á keiini
Erla Kongsdóttir siglir eykatúrar kr. 40,-/persón:
KL. 10.45 úr Havn og kl. 11.15 úr Nólsoy
KL. 13.30 úr Havn og kl. 14.00 úr Nólsoy
KL. 14.30 úr Havn og kl. 15.00 úr Nólsoy
Annars siglir Ternan sum vanligt.
Gevið gætur! Havið reiðan pening við 😉
Nólsoyarnevndin


text:
Ung í Dansi bjóðar ungum í aldrinum 12-30 ár til eitt hugnakvøld komandi leygardag, 23. januar 2021, í Gøtu.
Skráin hesaferð er hendan:
Vit møtast kl. 14:00 í Losjuni við Gøtugjógv.
Um viðrar fara vit ein túr í bygdini, og ein maður kemur at fortelja okkurt um bygdina.
Jens Dalsgaard fer at greiða frá um Gøtuskeggjar.
Vit eta døgurða.
Vit fara upp á gólv.
Tiltakið er ókeypis, og ikki er neyðugt beinleiðis við tilmelding til tiltakið, men um tit ætla við, so er gott um tit siga Bresti frá (skriva til brestir.restorff@gmail.com ella sms’a/ring til 596242), so vita vit, umleið hvussu nógv vera við.
Tað er umráðandi, at vit fylgja leiðreglunum hjá Sláið Ring viðvíkjandi Korona. Tí skriva vit upp, hvør er við til tiltakið, og fólk, sum hava verið uttanlands teir seinastu 14 dagarnar sleppa ikki við.


text:
Fyrsta ársfjórðing vóru brúkaraprísirnir 1,2 prosent hægri enn sama ársfjórðing í fjør. Hetta er nakað meira enn fjórða ársfjórðing í fjør, tá árligi prísvøksturin var 0,8 prosent. Hetta er eisini mesti árligi prísvøkstur síðan fjórða ársfjórðing í 2012. Hetta skrivar Hagstova Føroya.
Seinasta árið hevur verið prísvøkstur í øllum høvuðsbólkum uttan í bólkunum innbúgv, húsbúnaður o.l. og ymiskar vørur og tænastur. Prísirnir á brennievni eru hækkaðir mest og hava eisini mestu ávirkanina á brúkaraprístalið samanlagt. Brennioljan til húsarhald er farin 23,4 prosent upp. Harafturímóti er ravmagn lækkað 3,1 prosent. Samanlagt eru býlisútreiðslurnar dýrkaðar 4,5 prosent seinasta árið.
Prísirnir á brennievni til akfør eru hækkaðir 17,7 prosent, og samanlagt er flutningur hækkaður 3,3 prosent.
Árligi prísvøksturin á matvørum var 0,6 prosent fyrsta ársfjórðing, samanborið við 1,1 prosent fjórða ársfjórðing í fjør.
Príslækkingin í nýtslubólkunum innbúgv, húsbúnaður o.l. var 3,0 prosent og í bólkinum ymiskar vørur og tænastur 1,4 prosent.
Frá fjórða ársfjórðingi í fjør til fyrsta ársfjórðing í ár hækkaði brúkaraprístalið 0,2 prosent.
Mesti prísvøkstur seinasta ársfjórðingin hevur verið í bólkunum býli, 1,3 prosent, meðan prísirnir í bólkunum rúsdrekka og tubbak, flutningi og hotell eru farnir 0,7 prosent upp. Mesta príslækking hevur verið í nýtslubólkinum innbúgv, húsbúnaður o.l., -1,3 prosent.
Brúkaraprístalið fyrsta árssfjórðing var 117,5 samanborið við 117,3 fjórða ársfjórðing í fjør. Fyrsta ársfjórðing í fjør var brúkaraprístalið 116,1.
Dagførd og útgreinaði hagtøl um prístalið eru at finna í hagtalsgrunninum her.
(Mynd: FK.fo)
—
Video-grafikkur kann takast niður her


text:
"Spørge ind" til ella sum ofta hoyrist á tingsins røðarapalli "spyrja inn til" er ikki málburður sum hóvar donsku Drotningini.
Í sambandi við 81 ára føðingardagin í dag var Drotningin í ein heilan tíma at hoyra í P1-programminum 'Klog på Sprog' við Adrian Hughes sum verti.
- Tað ger meg rasandi. Fólk "spyrja inn", nei, "spyr um". Ella "spyr". Spyr, for sørin, flennur drotningin í mikrofonini.
Her ber til at senda Dorningini eina heilsan á føðingardegnum - trýst her
Um tú veitst okkurt, sum VP ikki veit - skriva so til vp@vp.fo


text:
Limakvøld hóskvøldi 7. sept.
Í annaðkvøld, hóskvøld 7. septembur kl. 19.30 skipar OM Føroyar fyri limakvøldið í Kelduni í Skálafirði.
Á skránni er millum annað frágreiðing frá Lawrence Tong, leiðara í Altjóða OM. Starvsfólkini á skrivstovuni hjá OM Føroyum greiða eisini frá sínum arbeiði. Vit fara millum annað eisini at hoyra sangframførslur frá Daniu Tausen og Martin í Grund, umframt at vit syngja nakrar sangir í felag.
Aftaná verður drekkamunnur og bókasøla, og tey sum ikki eru limir enn, kunnu tekna seg sum lim.
Vit gleða okkum og vóna at síggja nógv fólk í Kelduni í annaðkvøld kl. 19.30.


text:
Skúlin hevur fingið fráboðan frá foreldrum um, at næmingar í skúlanum hava lús. Vit fara at heita á tykkum øll um at gera eitt felags átak. Tað er av størsta týdningi, at øll foreldur reinsa síni børn… Les meira »
Mín jólabók 2020 er ein bók við fittum, spennandi og stuttligum søgum, flottum tekningum, jólasangi og hugskotum og íblástri til hugnaligar løtur saman - børn og vaksin - í køldu, myrku tíðini… Les meira »
Flaggdagshaldið hjá Glyvra skúla var í dag hildið við standmyndina av Símun á Høgabóli. Næmingar, lærarar, foreldur, ommu og abbar, ja øll sum høvdu hug at vera við til flaggdagshaldið vóru bjóðađ við… Les meira »
Undir Myndasavn síggjast nógv fleiri myndir frá degnum. Les meira »
Í dag hevur árligi djóra- og hjóldagurin verið í skúlanum á Glyvrum. Siðvenja er, at 3. flokkur sleppur at hava djór við í skúla hendan dagin, meðan forskúlin, 1. og 2. flokkur kunnu hava rulluskoytu… Les meira »
Í dag bleiv hildið flaggdagshald á Glyvrum. Gingið bleiv ein túrur yvir til keypssamtøkuna og aftur á skúlan. Næmingarnir høvdu teknað tað føroyska flaggið til dagin í dag, sum tey flaggaðu. Sungi… Les meira »
Leygardagin 21. apríl 2018 verður árliga Barnadansistevnan. Hesa ferð verður stevnan hildin í Sandoynni. Børn og ung úr dansifeløgum og skúlum úr øllum Føroyum koma saman at dansa føroyskan dans frá m… Les meira »
Hendan síðsta vikan í skúlaárinum verður brúkt til ymiskt. Í dag var tað so dagurin hjá 3.flokki at skipa fyri. Siðvenja hevur í fleiri ár verið, at 3.flokkur sleppur at skipa fyri einum djóradegi, t… Les meira »
Aftur í ár riggaði garðdagurin á Glyvrum sera væl. Fitt av foreldrum og børnum møttu at hampa og fríðka um skúlagarðin. Sum undanfarin ár, so var størsta takið at mála bæði tað, ið fyrr er málað, og… Les meira »
Seinastu 14 dagarnar hava vit í Glyvra skúla havt lesi- og rokniskeið. Í stuttum er at siga um hetta skeið, at vit í tvær vikur bert hava hugsavnað okkum um føroyskt og rokning. Allar aðrar lærugreina… Les meira »
Hesa vikuna hava vit havt ordiliga gott veður, so vit hava verið nógv úti og spælt. Vit hava verið á vøllinum, spælt í skreiðibananum og rørinum, hoppa band og lastikk, heinta blómur og spælt við tey… Les meira »
Tíðin gongur skjótt, og nú er seinasta vikan í skúlaárinum 2015/2016 longu beint fyri framman. Ta seinastu vikuna fara vit at gera alt møguligt stuttligt, spennandi og læruríkt. Ilt er at gera eina ne… Les meira »
Í dag er ruddingardagur í Runavíkar kommunu, og tí hava vit verið úti og ruddað rundanum skúlan, í bønum og uppi á fótbóltsvøllinum. Vit funnu nógv rusk: blikk, sunkist, koppar, eina húgvu, glasfløsku… Les meira »
Tíðindabræv 3. juni 201603-06-2016 Hesa vikuna hevur verið sera gott veður, og vit hava verið nógv úti. Vit hava spælt, verið á vøllinum, hava lært, hvussu mann hoppar lastikk o.a. Vit hava eisini et… Les meira »
Tíðindabrævið 27.05.2016 Hesa vikuna hava vit verið nógv úti, í samband við at tað er útivika. Vit vóru ein túr í fjøruni, bæði Uppistova og Niðristova. Har funnu vit nógv spennandi, t.d. eina sandsla… Les meira »
Hesa vikuna eru tað børnini í Uppistovu, sum hava sagt, hvat vit skulu skriva í tíðindabrævið.Vit hava hugt eftir sjónleiki í Løkshøll. Tað vóru børn úr 5. flokki, sum spældu sjónleikin. Sjónleikurin… Les meira »
Góðu foreldur og avvarðandi. Glyvrar 12. mai 2016 Sum vit fyrr hava tosað og skrivað um, so er ein av tonkunum við forskúlanum, at vit so líðandi nærkast skúlanum við øllum tí, ið tað inniber. Við hes… Les meira »
Hesa vikuna vóru vit til 1-1-2 dag á Skála. Tað var týsdagin. Vit fóru við tveimum bussum. Vit vóru í politibilinum, sløkkiliðsbilinum, sjúkrabilinum, tyrluni og á motorsúkkluni. Vit hoyrdu eisini um… Les meira »
Hósdagin 5. mai er Kristi himmalferðardagur. Fríggjadagin 6. mai hevur skúlaleiðslan lagt ein frídag, so forskúlin byrjar aftur mánamorgunin 9. mai. Frítíðarskúlin í Rituvík er tó opin allan fríggjada… Les meira »
Í samband við Flaggdagin hava vit tosað og lært um føroyska flaggið, Merkið. Vit hava eisini teknað okkum eitt Merki í part. Hósdagin 21. apríl fóru vit til Flaggdagshald. Vit gingu inn á Høgaból. Sve… Les meira »


text:
Prísur
Prísur fyri hvønn persón, tá ið tvey vaksin ferðast saman úr kr. 7.325,-
Íroknað pakkanum
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Hotellið
Flotta familjuvinarliga hotellið liggur í róligum umhvørvi, nærhendis sentrum á Tossa de Mar - handlar, matstovur og kaféir eru beint við. Hotellið hevur fleiri stórar uttandura svimjihyljar, har ímillum barnasvimjihyl við vatnsjórænararskipi, poolbar og tvey uttandura gosbað. Hotellið hevur eitt vælveruøkið við m.a. spa, fitness, sauna, dampbað v.m.
Um kvøldanar er undirhald á skránni, og fyri yngstu gestirnir er barnaklubbur um dagin. Harumframt eru aktivitetir sum minigolf, billar, borðtennis og petanque.


text:
Í farnu viku varð farið út í Kalsoynna at tenda jólatrøini. Hóast høttandi veður allan dagin, stillnaði rættiliga av móti kvøldi og eydnaðist haldið fyri jólatrøunum avbera væl.
Blíðskapurin var sum altíð avbera góður í øllum bygdunum. Klaksvíkar Honrorkestur møtti upp við bussi og Paulinu K. Eliasen, sum helt taluna í bygdunum – á Trøllanesi, í Mikladali, á Húsum og á Syðradali, tá ið jólatrøini vórðu tendrað har.
Tað er hugaliga at nógv ættarfólk, kanska serliga úr Klaksvík, eisini møta upp til slík høvi, sum hugnar um løtuna og í bygdini annars. Fólk høvdu hugnað um við ljósi og eisini berndu kertur í vindeygunum. Við slíkum tiltaki eru jólini komin nærri bæði í bygd og bý.
Niðanfyri verður røðan endurgivin, sum Paulina K. Eliasen helt við jólatrøini í Kalsoynni, sum vórðu tendrað hóskvøldið 6. des. 2018.
Vit eru nú í adventstíðini, og tað fyrsta ljósið á adventskransinum er tendrað. Jólakalendararnir hanga á vegginum, vit hava pyntað húsið, og alt tað, sum vit plaga at hanga upp og seta ymsastaðni, er oftast sett í sama stað. Ja, okkum dámar væl, at alt er, sum tað plagar.
Ljósperurnar eru hongdar upp í vindeyguni, og aftaná ein langan og myrkan november-mánað gloyma vit, at hetta er ársins myrkasta tíð, vit júst nú eru í.
Á Syðradali gleðast vit eisini um, at fleiri av húsunum hava perur í vindeyganum, ja, sanniliga hugnar tað um.
Tá man pakkar jólaprýði upp fara okkara tankar á rull, og ofta minnist ein aftur á síni barndómsjól. Man hugsar um síni kæru, og tey, sum ikki eru millum okkum longur.
Í Kollafirði, hagani eg komi, hugsar tú um jól hvønn sunnudag, tú ert í kirkju, tí altartalvan í kirkjuni er mynd við Mariu moy og lítla Jesusbarninum.
Man gleddi seg nógv til jóla. Man vandi til Lusiagongd. Man bakaði. Mamma hevði altíð tíð, og man gleddi seg at sleppa í kirkju og hoyra jólaevangeliið, sum vit øll kenna so væl, lisið: Men tað hendi í teimum døgum, at tað komu boð frá Augustusi keisara. Og so eisini til at syngja sálmin Gleðilig Jól. Ja, tá vóru jólini komin.
So at fáa jóladøgurðan, og tað gekk ongantíð nóg skjótt, tí tá var man so spentur at dansa um jólatræið og at pakka pakkar upp.
So var eisini nakað annað, sum man gleddi seg til, og tað var jólafestin, sum var millum jól og nýggjár, og har var tað serliga spennandi at vita, hvørja søgu Axel Tórgarð prestur mundi fara at fortelja hesaferð.
Søgurnar vóru næstan altíð um Læars og Annilenu, og dugdi hann so væl at fortelja, at man næstan sá tey fyri sær. Til dømis, tá ið Læars skuldi á seiðaberg, og honum ikki dámdi at drepa nakað, og tí gjørdi alt fyri ongan seið at fáa. Tá kom Annilena, og hann datt á sjógv, og tá helt hon, at hann druknaði. Hann kom uppaftur, og tá hevði hann koykt fótin. Annilena hon visti ráð. Hon koyrdi hann upp í leypin og bar hann heim.
Ja, nú í dag eru aðrar tíðir. Vit síggja í teimum Amerikansku filminum, hvussu tey ynskja at sleppa heim at halda jól. Tað kann verða sera trupult, so er tað illveður kavarok, flogførini flúgva ikki, men teir enda altíð gott, jú sanniliga eru jólini ein familjuhøgtíð.
Eg havi sjálv hildið jól í Danmark 4 ferðir, saman við eini danskari familju, men tað var eisini sera hugnaligt, og eisini hugnaligt á skúlanum. Allar jólasiðirnir, tey høvdu í desembermánaði, appilsinirnar við nelikunum hingu í vindeyganum, og Lusiadagurin kom. Tíðliga um morgunin gingu lærararnir og køksfólkini Lusiagongd runt á skúlanum, og vit fingu hvør sítt hunangshjarta við okkara navni á. Ja, alt hetta eru góð og rík minnir.
Jólini nærkast nú, og tað ræður um ikki at hava so nógv at gera, at vit kunnu gloyma hvønn annan, og hví vit halda jól.
Eg fari at enda við at lesa tvey vers úr hesum sálminum:
Nú ringja kirkjuklokkur so hátt
við himmalskun gleðiljóði:
Tað stundar móti jólanátt
At Jesus var føddur hin góði.
Øll ung og gomul, samlist nú brátt
og líðið á gleðiljóðið:
Tað var um halgu jólanátt,
At Jesus var føddur hin góði.
So fari eg at enda við at ynskja okkum øllum eini góð og hugnalig jól.
Takk fyri.
Kelda: www.klaksvik.fo
SáH


text:
Mannagongd fyri døming
Mannagongd í sambandi við døming í Meistaradeildini
• Heimafelagið skal seta seg í samband við dómararnar í seinasta lagi ein dag áðrenn dystin.
• Um broytingar eru í dystum, kunnar kappingarstjórin dómararnar um broytingarnar.
• Um broytingin ger, at tað hjá dómara ikki ber til at døma dystin, roynir kappingarstjórin fyrst at finna ein avloysara í dómarabólkinum.
• Um tað ikki ber til at finna avloysara í dómarabólkinum, fær felagið, sum skal døma dystin, boð frá kappingarstjóranum um, at tey mugu sjálvi skaffa dómara ella dómarar.


text:
Ein viðmerking til kjakið um innkomuvegin og ferðsluviðurskiftini í Havnini.
Í 20 ár hevur man kjakast um, tað skal vera ferðsluljós ella rundkoyring, har Hvítanesvegurin rakar ringvegin (Við studentaskúlan í Hoydølum).
Sitandi býráð ásannaði, at nú mátti avgerð takast og beint eftir, at vit tóku við, bleiv samtykt í Býráðnum at seta ferðsluljós upp.
Orsakað longu bíðitíðina eru mastrarnar ikki komnar til Føroyar fyrr enn nú, men ljósini verða nú sett upp til tess at regulera nógvu ferðsluna til Havnar.
Vónandi fer hetta at bøta nakað um ferðsluviðurskiftini.
Annika Olsen “Facebook 11042018”
SáH


text:
Húsaklædningur
Tað føroyska basaltið er sera vælegna til at nýta til húsaklædningar. Fleiri bygningar standa runt um í Føroyum sum eru klæddir við føroyskum basalt flísum. Vanliga verða brúkt plátir sum eru 2 til 3 cm. tjúkkar, tær verða skornar í flísar í leypandi longdum ella til flísar í eins stødd.
Við at brúka føroyskar basalt flísar til húsaklædning so fáa vit ein klædning sum er viðlíkahaldsfríður og sum bert blívur vakrari við tíðini.
Her síggjast nakrar myndir av føroyskum basalt flísum ið eru nýttar sum húsaklædningur. Hesar myndir eru av Tinghúsinum í Tórshavn.
Her síggjast nakrar myndir av føroyskum basalt flísum ið eru nýttar sum húsaklædningur. Hesar myndir eru av Brunatrygginginini í Tórshavn. Almannaverkið heldur til í hesum bygningi nú.


text:
Línuskip: Tríggir fiska mest av longu og brosmu og so eru tað tveir sum fiska mest av toski og hýsu. Vit roknað við at fýra landað hesa vikuna, meðan tað fimta landar helst fyrst í aðru viku. Eitt línuskip er nýliga byrjað at fiska undir Íslandi og kemur tí ikki at landað í vikuni. Trý frystilínuskip eru við Grønland og tvey eru undir Føroyum.
Útróður: Streymurin harðnar og veðri verður eisini umskiftandi, so vit rokna ikki við nógvum útróðri. Fiskaríið er gott.
Djúpvatnstrolarar: Eingin er á ísfiskaveiðu.
Partrolarar: Tey flestu pørini fiska upsa og so nakað av hvítum fiski. Okkurt gott hálið er inn ímillum. Tvey pør fiska makrel. Skipini landað sum vikan líður.
Trolbátar: Allir liggja við bryggju.
Garnaskip: Vit væntað at øll fýra garnaskipini, sum fiska svartkalva, landa í vikuni. Fiskaríið er brúkiligt.
Heinta alla metingina her


text:
14-12-2020 | Umboðsmaðurin verið á eftirlitsvitjan á sambýlum í Eind 8 hjá Almannaverkinum
Umboðsmaðurin hevur verið á eftirlitsvitjan á trimum sambýlum hjá Eind 8 hjá Almannaverkinum, sum eru fyri fólk við sálarsjúku. Eisini hevur umboðsmað ...
03-12-2020 | Umboðsmaðurin hevur vitjað deildir í Trivnaðareind 10 hjá Almannaverkinum
Í februar og mars mánaði í ár vitjaði umboðsmaðurin á deildum í Trivnaðareind 10 hjá Almannaverkinum. Deildirnar taka ímóti børnum og ungum, sum eru u ...
20-03-2019 | Umboðsmaðurin verið á eftirlitsvitjanum í Trivnaðareind 10 hjá Almannaverkinum
Umboðsmaðurin hevur verið á eftirlitsvitjanum á deildum hjá Almannaverkinum, sum tekur ímóti børnum og ungum, sum eru umsorganaryvirtikin.
Eftirl ...
06-03-2019 | Kanning av mannagongdunum hjá Tórshavnar kommunu í sambandi við grannahoyringar
Umboðsmaðurin hevur sum framhald av einum ítøkiligum klagumáli kannað við hvørji heimild, nær og hvussu Tórshavnar kommuna fremur grannahoyringar í by ...
25-06-2018 | Frágreiðing viðvíkjandi umstøðum hjá børnum, sum verða innløgd á Psykiatriska depilin
Umboðsmaðurin hevur gjørt eina kanning av umstøðunum hjá børnum, sum verða innløgd á Psykiatriska depilin. Kanningin er gjørd i framhaldi av eftirlits ...
16-05-2018 | Kanning av endurskoðanarfreistum í barnaverndarmálum
Umboðsmaðurin hevur kannað, um barnaverndartænasturnar hildu freistirnar í barnaverndarmálum, sum skuldu endurskoðast av Høvuðsbarnaverndarnevndini í ...
23-08-2017 | Kanning av umsiting av veiðiloyvum í Fiskimálaráðnum
Umboðsmaðurin heitti í skrivi tann 28. oktober 2014 á Fiskimálaráðið um at geva sær eina frágreiðing um umsitingina av veiðiloyvum.
Umboðsmaðurin v ...
12-07-2017 | Umboðsmaðurin verið á eftirlitsvitjan á Psykiatriska deplinum
Umboðsmaðurin hevur verið á eftirlitsvitjan á Psykiatriska deplinum á Landssjúkrahúsinum.
Eftirlitsvitjanin fevndi fyrst og fremst um stongda parti ...
28-04-2016 | Umboðsmaðurin hevur verið á eftirlitsvitjanum á fimm stovnum fyri børn og ung við menningartarni ella fjølbreki
Umboðsmaðurin hevur verið á eftirlitsvitjanum á Frítíðartilboðnum við Landavegin í Tórshavn, fjølbrekatoyminum Smæruni í Tórshavn, Skúlanum á Trøðni, ...
28-05-2015 | Umboðsmaðurin hevur gingið ígjøgnum 87 innlitsmál hjá aðalráðunum
Umboðsmaðurin hevur kannað, hvussu aðalráðini viðgera umbønir um alment innlit. Endamálið var at kanna møguligar skipanarligar feilir ella óhepnar man ...


text:
Fyrr í dag vórðu boðini borin um, at landskappingardysturin millum TB og EB/Streym, ið var ásettur at vera seinnapartin í morgin, var útsettur. Tá var ikki greitt, nær dysturin fór at verða spældur.
Nú er tað greitt, at EB/Streymur skal spæla í Trongisvági mikudagin 20. oktober, ið er sami dagur, sum útsetti dysturin millum HB og KÍ í Gundadali verður.
Dysturin millum TB og EB/Streym er tann, sum átti at verið spældur á jóansøku. EB/Streyma ferðalagið var á Tvøroyri leygardagin 26. juni, men tá ið fráferðin hjá Smyrli varð framskundað, tí kappróðurin var útsettur til sunnudagin, fóru teir í EB/Streymi til hús aftur.


text:
Kategori: Hamar
2. umfar av U-21 kappingini
Í dag var 2. umfar av U-21 kappingini leikt, har umleið 35 leikarar vóru samlaðir frá øllum 4 kurvabóltsfeløgunum í Føroyum. Continue reading “2. umfar av U-21 kappingini”
Hamar kvinnur vunnu
Hamar kvinnur tóku í dag ímóti Hávi í høllini á Argjahamri.
Frá byrjan vóru Hamar kvinnurnar úr Havn omaná. Men Hávur úr Klaksívk/Toftum vóru væl viđ, hóast Hamar dróg alla tíđina frá.
Dysturin endađi 48-18.
Topskjúttin hjá Hamar gjørdist Erla Jansdóttir Petersen, iđ spældi ein brand dyst og fekk 13 stig fyri Hamar.
Fyri Háv var Anna Berg sum fekk flest stig, hon skorađi 7 stig.
Í vikuskiftinum sleppa teir ungu eisini at royna seg
Sunnudagin byrjar kappingin í U21 og allir leikarnir eru sera spentir at sleppa at royna seg.
Kappingin er skipað sum ein minicup kapping har øll liðini leika móti hvørjum øðrum í fleiri umførum.


text:
Brennur tú fyri ungdóminum?
Spírin á Eiði byrjar í næstum at hava opið hús fyri børnum í aldrinum 10 til 18 ár. Í ungdómshúsinum fáa børn og ung møguleika at møta vinum. Tey koma at spæla, samtala, hugna ella gera eitthvørt, tey hava hug til. Ætlanin er at hava opið tvey kvøld um vikuna.
Vit leita eftir starvsfólkum, ið eru jalig og tolin, og sum skilja og rúma ungdómin. Starvsfólkini skulu kunna kveikja áhugamálini hjá teimum ungu og kunna vera nærverandi í tí, sum rørir seg teirra millum.
Tað er eitt ynski, at tú hevur útbúgving sum námsfrøðingur ella lærari, og at tú hevur kreativ evnir, so sum at mála, spæla tónleik, íðka ítrótt ella bara hevur góð evni at samtala og geva ungum fólkum góðar upplivingar og góðar løtur.
Løn sambært sáttmála millum Kommunala arbeiðsgevarafelagið og Føroya pedagogfelag. Hava tit spurningar, ella ynskja tit at síggja umstøðurnar, eru tit væl komin at ringja til Kristinu T. Larsen, leiðara, á telefon 740410. Vit gleða okkum at fáa umsókn frá tær áðrenn 26. oktobur kl. 14.00. Tit kunnu byrja í starvinum 15. novembur ella skjótast gjørligt. Umsóknir skulu sendast til korndalsgardur@eidi.fo


text:
Javnstøðan í Tórshavnar býráð!
Patriarkalskt samfelag
Í oddagreinini í Dimmalætting 3. des. verður vantandi javnstøðan í nevndunum í Tórshavnar býráð umrøtt. Hóast veljarin valdi javnstøðu við at velja 6 kvinnur og 7 menn í býráðið, vísir oddagreinin á, at hettar ikki sæst aftur í nevndarbýtinum; serliga fíggjarnevndini.
Oddagreinin í Dimmu sigur, at Føroyar eru eitt gamaldags patriarkalskt samfelag, og hesum kann eg ikki annað enn vera samd í, eftir at hava verið partur av tí leiki, sum hevur verið á Vaglinum síðstu vikurnar. Oddagreinin umrøður, hvussu Føroyar í festligum høpi, og tá ið altjóða skriv skulu undirskrivast, t.d. í ST-høpi, siga, at vit ganga inn fyri javnstøðu. Úteftir verður hildið uppá, at kvinnur og menn eru javnsett í hesum samfelagnum, men at veruleikin tó vísir eina heilt aðra mynd.
Einans menn í fíggjarnevndini
Júst henda álvarsama trupulleika vísti eg á, og royndi at fáa aftur á beint, undir telvingini um nevndarsessirnar. Men tíverri fekk eg ikki undirtøku fyri hesum sjónarmiði. Eg setti spurningin og undraðist stórliga á, at júst Javnaðarflokkurin skuldi taka so lætt uppá hendan demokratiska trupulleikan við tí skeiklaða kynsbýtinum í nevndunum. Javnaðarflokkurin var tann fyrsti flokkurin, sum í tíðindaskrivi kunnaði um, at hann var liðugur við uppstillingina og eisini gjørdi nógv burturúr at vísa á javnstøðuna á listanum; 8 kvinnur og 8 menn. Undir telvingini gjørdi eg eisini vart við, at tað var sera hugstoytt at síggja, at ætlanin hjá borgarstjóranum og Javnaðarflokkinum var, at einans menn skuldu sita í tí tyngstu og mest avgerandi nevndini í býráðnum, nevniliga fíggjarnevndini. Vísti somuleiðis á, at hetta var alt annað enn ein mynd av samansetingini í býráðnum. Sama er galdandi fyri aðrar nevndir, har tað somuleiðis er hend ein skeikling av veruligu javnstøðuni í býráðnum. At forteknið onkuntíð vendir øvut ger ikki demokratiska skeivleikan minni.
Javnaðarflokkurin ikki fyri javnstøðu
Javnaðarflokkurin, sum einsamallur hevur meirilutan í býráðnum, hevði møguleika at gera nakað við hetta, og at vísa í verki, at talan ikki bara var um tóm orð aftanfyri javnstøðulýsingina í valstríðnum. Eg gjørdi vart við, at í mínum hugaheimi telur tað fólkaræðisliga grundarlagið nógv. Tí eigur m.a. kvinnuumboðanin í hesum sambandi at hava eins stóran týdning, sum flokspolitisk umboðan, við atliti til samanseting av fíggjarnevndini og hinum nevndunum við.
Javnaðarflokkurin, er eftir øllum at døma av tí áskoðan, at tað, at allir flokkar eru umboðaðir í fíggjarnevndini, hóast bara við monnum, byggir á størri fólkaræðisligt grundarlag, enn at fylgja avgerðini hjá veljaranum, nevniliga at javnstøða eisini er galdandi í fíggjarnevndini.
Borgarstjórin átti sjálvandi at sett sum eitt krav, at javnstøða var í øllum nevndum, soleiðis sum eisini er samlaða myndin av býráðnum, og somuleiðis sum veljarin hevur valt. Tá høvdu vit havt ein borgarstjóra, sum livdi upp til ta dyggu álitisváttan, hann fekk á valinum, og tað lýsing, sum Javnaðarflokkurin sendi út áðrenn valið.
Undirskotið av konufólki
Samanumtikið eri eg so sára samd við oddagreinaskrivaran í Dimmalætting um, at tað als ikki er nøktandi, at kvinnur ikki sleppa framat, har tær avgerandi avgerðirnar verða tiknar. Í verandi loysn stendur helvtin av luttakarunum uttanfyri, har ið tær veruligu avgerðirnar verða tiknar. Og henda avgerð signalerar, at kvinnur eru borgarar við minni virði, enn menn. Hetta er ikki nøktandi, og tað er als ikki í samsvar við tær altjóða konvensjónir, sum vit hava skrivað undir. Nei, her lekur so sanniliga millum teori og praksis. Og so kunnu vit halda áfram at grenja um fólkaflyting og undirskotið av konufólki – eg meini tað.
Javnstøða í politisku skipanini hevur alstóran týdning fyri dygdina av tí politiska arbeiðinum. Við góðari javnstøðu í politisku umboðanini, verða tær loysnir valdar, ið á bestan hátt tæna fjøldini.
At eg allíkavæl í síðstu løtu valdi at skriva undir samstarvsavtaluna komst eina og aleina av tí støðu, at alternativið tí var, at eg gjørdist einsamallur býráðslimur í minniluta komandi 4 árini og við als ongari ávirkan. Og tá høvdu atkvøðurnar til mín verið ov illa umsitnar.
Marin Katrina Frýdal, býráðslimur


text:
Dagpening
Dagpening
Sjúkradagpengar
Sjúkradagpeningur er ein fyribils veiting, sum tú kanst søkja, um tú vegna sjúku ella skaðatilburð ikki kanst røkja títt starv og tí missir arbeiðsinntøku. Tú kanst eisini søkja, um tú ert við barn og ymisk árin gera, at tú gerst óarbeiðsfør ella ikki fært røkt títt starv. Somleiðis kanst tú fáa rætt til dagpening, um tað gerst alneyðugt at verða um álvarsliga sjúkan hjúnafelaga ella barn. Hevur tú rætt til løn undir sjúku, kannst tú ikki fáa dagpening.
Fyri at fáa sjúkradagpening skalt tú senda Almannaverkinum umsókn. Serligt umsóknarblað skal nýtast, tá søkt verður um sjúkradagpening. Tú hevur rætt til dagpening frá 1. fráverudegi, um Almannaverkið hevur móttikið fráboðan um sjúkuna við umsókn í seinasta lagi 60. dagin eftir 1. fráverudag. Verður umsóknin móttikin á Almannaverkinum seinni, verður dagpeningur veittur frá tí degi, umsóknin er móttikin á Almannaverkinum.


text:
Malmö
Malmö er ein býur í Malmö kommunu í Svøríki. Býurin er størsti býur í Skåne 280.415 (2010)[1] og triðstørsti býur í Svøríki við umleið 280.000 íbúgvum í sjálvum býnum og umleið 298.000 í kommununi. Býurin fevnir um 71,76 km2 og hevur ein fólkatættleika á 3.908 pr. km2. Í 2013 var býurin vertur fyri Eurovision Song Contest. Oyrasundsbrúgvin er beint sunnanfyri Malmö og bindir Svøríki saman við Danmark. Brúgvin hevur skapt nýggju regiónina, sum verður nevnd Oyrasundsregiónin (Øresundsregionen). Eftir at brúgvin læt upp, eru rættiliga nógvir danir fluttir til Malmö og aðrar svenskar býir at búgva, og nógvir svenskarar pendla dagliga millum Svøríki og Danmark til arbeiðis.
SøgaEdit
Býurin varð stovnaður í 1275 og var í fleiri ár næststørsti býurin í Danmark. Býurin verður fyrstu ferð umrøddur ár 1200, og verður tá nevndur Malmoghe ella Malmhauge. Við friðaravtaluni hin 26. februar 1658, sum verður nevnd Roskilde friðurin (Roskilde freden), vóru danir og norðmenn noyddir ta lata Malmö og alt Skåne til Svøríkis, og síðan hava hesi øki verið ein partur av svenska ríkinum. Danmark og Noreg vóru tá eitt ríki.
VeðurlagEdit
Meðalhitalag, kuldalag og avfall (regn/kavi):[2]


text:
Tað verður einki EM-endaspæl í norðurlondum. Tað staðfestur Jakob Høyer, talsmaður fyri danska fótbóltssambandið. Norðurlondini megna ikki at liva upp til krøvini, sum UEFA setur fyri at hýsa einum EM-endaspælið.
Fyri at verða vertur skal tú hava ein leikvøll, sum tekur í minsta lagi 60.000 áskoðarar, eitt annað skal hava pláss fyri í minsta lagi 50.000 áskoðarum, fýra leikvøllir skulu hava pláss fyri 40.000 áskoðarum og trý skulu hava pláss fyri 30.000 áskoðarum.
Tað er skjótt at rokna út, at Danmark, Norra og Svøríki ikki hava grundarlag fyri at gera slíkar leikvøllir. Tí er ætlanin, um at bjóða upp á EM í 2025 ella 2028 slept. EM í 2024 verður í Týsklandi.


text:
7601.14 - Náttúrufrøðilig háttaløg
Skeiðsnummar
7601.14
Heiti
Náttúrufrøðilig háttaløg
ECTS
12
Endamál
At tey lesandi gerast kunnug við náttúrufrøðilig háttaløg og duga at nýta tey í verki, bæði til egnar kanningar og í undirvísingarhøpi, og megna við støði í náttúruvísindaligum vísindaástøði at grundgeva fyri hvørjir tættir eru neyðugir og gjørligir at taka við í kanningum
Innihald
• Náttúruvísindaligt vísindaástøði, við serligum denti á Kuhn og Popper • Transformativ læring • Problemgrundað læring • Lendisumsiting og landbúnaður, við serligum denti á seyðabit, jarðriv, vistfrøði og jarðfrøði. • Kanningar av gróðri, mold, eyri, grúsi og gróti. • Vísindasýningar (science-fair) • Skrivlig og talgild dokumentasjón • Dátuviðgerð innan náttúruvísindi, við serligum denti á arbeiði og royndir við hagtølum, rokniarki og dátugrunnum • At skriva akademiskar, náttúruvísindaligar tekstir
Læru- og undirvísingarhættir
Fyrilestrar, bólkaarbeiði, framløgur, útferðir við og uttan skúlaflokkar, luttøka á vísindasýning, skrivligar frágreiðingar
Læruúrtøka
Lesandi skulu við skeiðslok vera før fyri: 1) at nýta náttúruvísindalig háttaløg í verki 2) ástøðiliga at greiða frá náttúruvísindaligum háttaløgum 3) kritiskt at nýta og eftirmeta náttúruvísindaligar verkætlanir í skúlahøpi
Próvtøkuháttur
Møti- og aktiv luttøkuskylda er til skeiðið. Um tann lesandi hevur møtt minni enn 80% av tímunum, skal hon/hann harumframt standa eina fleirsvara -uppgávu við 60 spurningum úr øllum pensum, har í minsta lagi 40 spurningar skulu vera rætt svaraðir. Gjøgnum skeiðið hava tey lesandi framløgur og smærri skrivligar uppgávur, sum skulu vera svaraðar og góðtiknar fyri at standa skeiðið. Skeiðið endar við eini hypotesugrundaðari skrivligari uppgávu, har tey lesandi arbeiða í bólki við støði í teimum verkætlanum, tey hava gjørt. – Stendur lesandi ikki, skal hann – við støði í supplerandi krøvum frá undirvísarunum – bøta um avrikið, so at tað kann metast av nýggjum. Freistin fyri innlatingini verður ásett av útbúgvingarleiðaranum.
Próvdøming
Innanhýsis
Próvtalsstigi
P-talsstigin
Lestrarlisti
Verður útflýggjað við skeiðsbyrjan.
Ábyrgd
Erla Olsen


text:
Hetta er dundrandi korrupt
2021-09-28 14:30
Vit mugu siga tingini, sum tey eru: Samgongufólk lóggeva og taka partapolitiskar avgerðir í landsstýrinum fyri at sæta sær og sínum – fyri 100-tals millónir
Ja, nógv hava lastað okkum í Tjóðveldi fyri at ávara aftur og aftur fyri løgtingsval – og eftir løgtingsval – um fámannaveldi, valdsmisnýtslu og lóggivna korrupsjón. Vit hava rópt tað “gávubúðina hjá Fólkaflokkinum”, har fólksins ogn av einstøkum persónum verður givin til úrvaldar persónar, ið stuðla ella standa teimum somu persónunum nær.
Eg havi tilvitað skrivað tað út alment fleiri ferðir, at samgongan og navngivnir tingmenn Fólkafloksins lóggóvu eftir nøkrum fáum døgum eftir løgtingsvalið virðir fyri minst 80 mió. kr. árliga í part til tvey ávís feløg: Ávikavist felag hjá svági fólkaflokstingmanninum Jákup Mikkelsen og eitt felag, sum formaðurin í tingbólki fólkafloksins Christian Andreasen, umboðar beinleiðis.
Og hetta var bert eitt lítið dømi um eina ítøkilig broyting, sum teir trýstu ígjøgnum fyri seg og síni. Samstundis lóggóvu teir virðini av fólksins ogn í 12 ára loyvum fyri minst 36 milliardir krónur yvir 12 ár til tey størstu feløgini, ið høvdu mest frammanundan. Har hesi fingu loyvi at keypa og selja loyvir frítt – eisini til og millum feløg við útlendskum ognarluti.
Rán á alljósum degi
Nú hava so onnur samgongufólk gjørt krav uppá at gerast partur av valdsmisnýtsluni fyri tann lítla partin av uppsjóvarkvotum, ið teir ikki góvu til teir størstu í tí størsta ráninum.
Og í øllum hesa rópa Fólkaflokkurin og løgmaður tað “tryggar karmar”. Ja, eg meini tað! Tryggar karmar – fyri seg og síni og ongan annan.
Landsstýrismaðurin í fiskivinnumálum sigur alment, at hann persónliga kann býta út kvotur til feløg eftir egnum høvdi og egnari meting. Hann svarar ósmæðin í fyrispurningi til undirritaða, at hann hevur ikki fylgt tilmælum frá fyrisitingini, tá ið hann býtir út virðir fyri 100-tals milliónir til vinnuligar royndir og verkætlanir og ískoytiskvotur.
Hvørjum hevur hann so fylgt?
Ja, hyggið eftir úrslitunum. Vit eru bæði blind og deyv, um vit ikki síggja og hoyra, at talan er um partapolitiskar rossahandlar og korrupsjón.
• Eitt skip við kvotu til felag, sum systkinabarn Christian Andreasen, formanni í tingbólki Fólkafloksins, eigur og stendur fyri. Og sum Christian Andreasen sjálvur umboðar sum advokatur. Eitt felag, sum verður stovnað á skrivstovuni hjá Christiani Andreasen í Havn, men flutt til Suðuroyar mitt undir viðgerðini – uttan iva við uppíblanding frá tingmonnum sambandsfloksins.
• Kvotur til eitt felag, sum fyrrverandi tingmaður Fólkafloksins eigur og sum er bróður núverandi tingmann hjá Fólkaflokkinum.
• Kvotur til eitt felag, ið tingmaður hjá Fólkaflokkinum, Brandur Sandoy eigur í.
Tað moralska forfallið
Tey, ið reka hesi feløg, kunnu ikki lastast. Tey hava søkt sum onnur, og eru uttan iva dugnalig skilafólk.
Tað er politiska skipanin, ið hevur ábyrgdina, og dregur tey inn í sítt valdsspæl og letur partapolitikk og rossahandlar gera av, hvør sleppur framat at reka vinnu.
Tá ið rán á alljósum degi, valdsmisnýtsla og korrupsjón sleppur at ganga fyri seg og vaksa undir einum løgmanni, ið ikki hevur eftirlit við nøkrum, so er tað moralska og demokratiska forfallið fullkomið. Sum eisini skilafólk í Fólkaflokkinum og Sambandsflokkinum hava ávarað ímóti.
Ongin skomm verður skapt í nøkrum, tí tey halda seg sleppa avstað við øllum.
Samstundis situr fjøld av dugnaligum fólki kring landið, sum hevur kýtt seg og brúkt pening og roynt at lúka allar treytir fyri at skapa virðisøking, menning og nýskapan.
Tey hava ongan kjans, tá ið politikarar halda seg hava rætt at sita og býta á skinninum.
Veit, at fólk halda hetta vera ógvusliga sagt. Men onkuntíð mugu vit siga tingini, sum tey eru.
Hetta er dundrandi korrupt. Hetta er valdsmisnýtsla og moralskt forfall. Og eg bíði framvegis eftir stevningini fyri ærumeiðing ella bakbit.
E.S. Nú veit eg, at mótálopið og royktámið fer at verða, at hetta er bara sum í undanfarnu samgongu við menningarkvotunum. Men álvaratos. Tað kann eg sjálvsagt staðiliga afturvísa. Sum landsstýrismaður í fiskivinnumálum var trýstið sera, sera stórt, bæði frá peningasterkum (enntá útlendskum) kreftum og politisku skipanini sjálvari, men eg helt meg altíð fult og heilt til fakligu tilmælini frá nevndini, og allar avgerðir og grundgevingar vórðu lagdar alment fram. Tað kann ein og hvør kanna seg fram til.
Høgni Hoydal


text:
Trussuinnlegg - Orange Sprinkle (3 stk)Vanligur prísur 139,00 kr Spar Liquid error (product-template line 131): Computation results to '-Infinity'%
Trussuinnleggið er úr 100% vistfrøðiligari bummull og hevur eitt lag av PUL á baksíðuni fyri at fyribyrgja leka. Væl egnað til gerandisnýtslu fyri útfloð ella lætta bløðing.
Fest trussuinnleggið við trýstknappi undir trussunum. Tveir stillingsmøguleikar eru.
Trý trussuinnlegg eru í pakkanum.
Mát
19x7 cm
Tilfar
100% Vistfrøðilig Bummull
Baksíða: PUL
At vaska bind og innlegg er ikki nógv øðrvísi enn at vaska undirklæði og sokkar.
Koyr brúkt bind í ein vátposa. Tú kanst hava ein nærhendis kummuni á vesinum og ein í taskuni/lummanum. So kanst tú vaska øll saman, tá tú ert liðug at menstruera ella eftir tørvi.
Lat vátposan upp og koyr í maskinuna. Hevur tú eitt blæubarn kanst tú við fyrimuni vaska bindini saman við toyblæum. Annars kunnu tey vaskast saman við øðrum, sum tú vaskar á 60*c.
Eg viðmæli at brúka neutralt vaskievni. Fylg vegleiðingini á pakkanum, hvussu nógv skal nýtast - ansa eftir ikki at nýta ov nógv. Ofta er ríkiligt at nýta helvtina av tí, sum verður viðmælt á pakkanum. Nýt ikki bleiki- ella skolievni.
Hang bindini á snórin - gjarna úti, so tey verða luftað væl. Sólin hjálpir eisini at fjerna møguligar plettir. Turkitrumlan kann oyðileggja vatntætta lagið, so eg viðmæli ikki at nýta turkitrumlu. Innlegg, toybind v.m. uttan PUL kunnu tó turkast við lágum hita í turkitrumluni, men eg viðmæli so vítt gjørligt at heingja á snórin.
Eg viðmæli at leggja nýggj bind og innlegg úr natúrtilfari á blot í køldum vatni í 12-24 tímar, og síðani skulu tey vaskast nakrar ferð. Hetta er fyri at økja súgvievnið. Bind úr bambus skulu vaskast 6-8 ferðir, áðrenn tey súgva fullkomiliga.


text:
Líknandi tíðindi
Eli Joensen skriva undir sáttmála við NSÍ.
Eli Joensen hevur í kvøld skriva undir sáttmála við NSÍ. Eli er ein ungur sera evnaríkur málmaður, og rokna vit heilt víst við, at hann framvegis fer at mennast enn meira sum málmaður. Vit eru fegin um at Eli hevur skrivað undir sáttmála við NSÍ, og fegnast vit um at enn ein av okkara ungu…
Dystaryvirlit
HEIMADYSTIR Í RUNAVÍK – VIÐ LØKIN kl. dagf. 09.00 Smádreingir EB/str – AB Leygardagin 7/5 11.00 Dreingir B68 – AB Leygardagin 7/5 13.00 G. 14-17 ár NSÍ/B68 – FC suð (Steypakapping ) Leygardagin 7/5 15.00 Smádreingir Vinnari B68/B36 – ÌF (Steypakapping) Leygardagin 7/5 17.00 Dreingir Vinnari B68/AB-07Vestur…
U12 Gentur vunnu sín bólk
U12- genturnar spældu leygardagin seinasta umfarið í Gøtu. Tær spældu tveir dystir, ið báðir endaðu við javnleiki 1-1. Bjørk Nolsøe skoraði bæði málini hjá NSÍ. Eftir dystirnar var greitt, at NSÍ hevði vunnið sín bólk! Elin Sólsker er venjari hjá gentunum. Vit ynskja teimum hjartaliga til lukku við kappingini.
Seinastu venjingardystirnir hjá ungdómslandsliðunum
Teir seinastu venjingardystirnir hjá ungdómslandsliðunum í Newcastle vóru leiktir ígjár og fyrrapartin í dag. U-19 leiktu í gjár á útivølli ímóti Middelsborough. Ùrslitið gjørdist javnleikur 2-2, eftir at Føroyar høvdu verið á odda 2-1 langt út í seinna hálvleik. Abraham Løkin og Meinhard venjarar vóru nøgdir við føroyska avrikið og við eitt sindur av hepni…
EFTIRMETING AV BARNA OG UNGDÓMSKAPPINGINI Í 2010
Ì samband við felags leikaramenninginartiltak á Toftum leygardagin 11 september 2010, verða leiðarar, venjarar og onnur, ið taka sær av ungdóms- og barnafótbólti, boðin til eygleiðing og eftirmeting av kappingini 2010. Leikarnir sum er við í leikaramenningini hjá FSF, byrja kl 12.30 og eru lidnir kl 15.00. Fleiri dystir verða leiktir bæði teir sum eru…
Bill McLeod Jacobsen settur sum fótbóltsmennari í NSÍ
NSÍ og Bill hava í dag gjørt sáttmála, Bill kemur at arbeiða í NSÍ venjaratoyminum, har hann kemur at hava ábyrgd av leikaramenningini. Bill kemur við sínum nógvum royndum, at styrkja um felagið, og fer at leggja orku og arbeiði í menningina av okkara ungu leikaranum. Hansara arbeiði verður í mesta mun yvirgangs fasan ímillum…


text:
Lýsing
Køksleiðari til Katrinu Christiansen
Hevur tú hug at seta tín dám á okkara sjarmerandi og søguligu matstovu Katrinu Christiansen? Vit sóknast eftir einum køksleiðara at byrja skjótast gjørligt.
Vit bjóða
Tú verður partur av einum dugnaligum og ágrýtnum leiðslutoymi og verður tí við til at menna, góðskutryggja og seta títt eyðkenni á matarskránna og dagligu gongdina í køkinum. Tú hevur, saman við køksleiðaranum á Hotel Hafnia, dagliga ábyrgd av køkinum, umframt bílegging og góðskutrygging av vøru.
Tín vangamynd
- Tú hevur útbúgving sum kokkur
- Tú dugir at leiða, læra og skapa gott samstarv millum starvsfólkini
- Tú elskar at gera mat, og tað er umráðandi fyri teg at tryggja góða góðsku í tínum avriki og innan bjóðaðu matarskránna á Katrinu Christiansen
- Tú ert von/vanur við at arbeiða fjøltáttað við fleiri ymiskum matarskráum
Setanartreytir
Løn er eftir avtalu.
Freist at søkja
Freistin at søkja er 7. oktobur 2021. Umsóknir verða viðgjørdar leypandi og í trúnaði. Tú søkir starvið við at senda tína umsókn v.m. til hr@hafnia.fo.
Anna Østerø, okkara køksleiðari, veit meira um starvið. Tú er vælkomin at senda tín fyrispurning á ao@hafnia.fo ella ringja til hennara á 233147.
Sjarmerandi og søguliga matstova okkara, Katrina Christiansen, er partur av P/F Hotel Hafnia. Maturin, ið verður borðreiddur, er inspireraður av spanska tapas-stílinum, men er fullførdur við íblástri frá føroyskum matsiði og øllum tí, sum okkara náttúra hevur at bjóða.


text:
Lesið her á heimasíðu ÍSF
Vegna Svimjisamband Føroya vil eg siga, at um játtanin minkar til ÍSF, so ávirkar tað uttan iva eisini Svimjisambandið – bæði tá ið tað kemur til tað sum vit kunnu bjóða okkara frægastu svimjarum, umframt tað sum vit kunnu gera fyri breiddina.
Éitt er, at vit tá mugu skerja okkara virksemi uttanlanda; men hartil hava vit ætlanir, sum longu bíða eftir størri játtan, til at betra um nakað so grundleggjandi sum svimjiførleika og svimjitrygd í Føroyum.
Vit eru longu eftirbátar í Føroyum, í mun til okkara grannalond, og vit hava tí brúk fyri at vaksa heldur enn at minka. Til dømis vísa úrslitini frá seinastu svimjiførleikakanning hjá okkum, at munandi færri føroysk fimtafloksbørn dugdu at svimja í 2018, enn í 2011.
Rókur
Her er tíðindaskrivið frá ÍSF í síni fullu longd:
Føroyski ítróttaheimurin kennir seg ótryggan
Ein ótryggleiki, sum tarnar fría ítróttalívinum, hevur plantað seg í sambondunum undir ÍSF, eftir at tað frættist, at stuðulin til ítróttin lækkar 11 prosent í 2021, um landsstýrið ikki hækkar játtanina. Tað vísa afturmeldingar, sum ÍSF hevur fingið frá sambondunum
Fjáltur er á føroyska ítróttaheiminum, har ein køvandi ótryggleiki hevur plantað seg, eftir at tíðindini bórust um, at stuðulin til sambondini minkar 11 prosent, um almenna játtanina til ítróttin ikki økist minst 1,5 milliónir krónur í 2021. Tað vísa afturmeldingar, sum ÍSF hevur fingið frá sambondunum og ítróttafólkum sum heild.
Sambondini óttast eisini fyri, at komandi ár harumframt verður fíggjarliga tungt, tí ein avleiðing av korona-kreppuni verður, at tað verður truplari at fáa pening frá privatum sponsorum. Tískil kann hugsast, at samlaði stuðulin til einstøku ítróttagreinarnar minkar meira enn tey 11 prosentini, sum er avleiðingini, um almenna játtanin ikki hækkar.
Parasport Føroyar boðar frá, at í fyrstu atløgu fer hetta at ávirka breiddarítróttin. Orsøkin er heilt einfalt, at tað ikki ber til at steðga úrvalsarbeiðinum, uttan at tað fær stórar fylgjur fyri møguleikan at vera við millum tey frægastu langt fram í tíðina. Samstundis ásannar Parasport Føroyar, at hetta er stokkutur hiti fyri úrvalsítróttin, tí tað er áhaldandi neyðugt at seta við og arbeiða við breiddini, um úrvalsítróttinum skal verða lív lagað.
Róðrasamband Føroya harmast um støðuna, tí sambandið hevur eitt stórt arbeiði fyri framman at tryggja FM-róðrinum bestu umstøður – umframt at halda fram við góðu gongdini við landsliðsarbeiðinum í inniróðri og altjóða luttøku í coastal rowing. Stóra málið er at hava føroyska umboðan í coastal rowing í OL 2024, og tí hevur Róðrarsambandið keypt tveir nýggjar coastalbátar til tveir persónar. Vandi er fyri, at menningin av coastal rowing steðgar upp, um stuðulin til ítróttin minkar.
Hondbóltssamband Føroya staðfestir, at ein lækking á 11 prosent sammett við 2020 svarar til 276.000 krónur. Tað eru pengar, sum kunnu brúkast til eina U-landsliðskapping, allar A-landsliðsvenjararnar, leikaramenningina, talgildu heildarskipanina ella okkurt annað, sum starvsnevndin noyðist at skera burtur. Undir øllum umstøðum verður talan um eitt munandi afturstig fyri føroyskan hondbólt. Hondbóltssambandið vísir á, at stuðulin frá landinum til føroyskan ítrótt hevur als ikki flutt seg samsvarandi menningini seinastu 17 árini, har samlaða virksemið hjá ÍSF og sersambondunum er nærum tvífaldað. Í 2003 var stuðulin tilsamans 6,85 milliónir krónur, og í 2020 eru settar íalt 9,95 milliónir krónur av til ítrótt á fíggjarlógini.
Bogaskjótisamband Føroya vísir á, at lækkingin fer at merkjast í øllum bólkum, av tí at ungdóms- og vaksnamannakappingar uttanlands eru stórur partur av virkseminum. Góðir og tryggir fíggjarligir karmar eru ein treyt, um ítrótturin skal trívast og gagna øllum føroyingum.
Sersambandið fyri Súkkling og Triathlon heldur, at landsstýrið hevur sent føroyska ítróttaheiminum eitt margháttligt signal. Tørvur er á stuðli til at økja venjingartilboðini til limirnar og at bjóða hægri góðsku í venjingunum við at seta venjarar. Fyri okkara ítróttargrein, sum ikki hevur møguleika at fáa inntøkur frá áskoðarum ella kappingum, hevur stuðulin alt at siga, er niðurstøðan hjá Sersambandinum fyri Súkkling og Triathlon.
Skjótisamband Føroya vísir eisini á skeiva signalið, sum landsstýrið sendir ítróttaheiminum. Tað er ómotiverandi og eitt ringt signal at senda øllum teimum sjálvbodnu, sum gera eitt stórt og ólønt arbeiði. Tað skal ikki sparast í ítróttinum, tí hann er savnandi, mennandi og gagnar felagsskapinum. Haraftrat er ítrótturin við til at seta Føroyar á heimskortið sum ein stolt tjóð við egnum flaggi, egnum máli, mentan og siðum.
ÍSF er í tøttum samskifti við sambondini um støðuna. ÍSF hevur eisini heitt á politisku skipanina um at fáa fund í lag, at viðgera fíggjarligu trupulleikarnar hjá føroyskum ítrótti nærri.
Vinaliga
Ítróttasamband Føroya


text:
Karl Johansen verður møguliga nýggjur borgarstjóri
(Árnafjørður) Samráðingarnar millum Fólkaflokkin og Sjálvstýri eru slitnaðar.
Tað nýggjasta úr Árnafirði er, at Karl Johansen møguliga verður borgarstjóri í Klaksvíkar kommunu.
Samráðingarnar millum Fólkaflokkin og Sjálvstýri slitnaðu fyri eini løtu síðani. Jógvan Skorheim er farin til Klaksvíkar aftur, og nú er Karl Johansen komin í neystið í Árnafirði.
- Eg fari inn at vita, hvat Fólkaflokkurin sigur, sigur Karl Johansen í stuttari viðmerking við Norðlýsið.
Norðlýsið er í Árnafirði og fylgir gongdini.


text:
24 Uppskot til lųgtingslóg um broyting ķ lųgtingslóg um ęttleišingarstušul
A. Upprunauppskot
B. 1. višgerš (Oršaskifti)
C. Įlit
D. 2. višgerš (Oršaskifti)
E. 3. višgerš (Oršaskifti)
Įr 2008, 4. november, legši Rósa Samuelsen, landsstżriskvinna, fram soljóšandi
§ 1
Ķ lųgtingslóg nr. 51 frį 3. mai 1994 um ęttleišingarstušul, sum broytt viš lųgtingslóg nr. 125 frį 22. desember 2000, verša gjųrdar hesar broytingar:
1) Ķ § 1, stk.1 veršur 50.000 broytt til: 75.000.
2) Ķ § 5, stk. 1 veršur Almanna- og heilsudeild landsstżrisins broytt til: Almannastovuni, iš tekur avgerš.
3) Ķ § 6, stk. 1 veršur Almannamįlum broytt til: Almanna- og heilsumįlum.
§ 2
Henda lųgtingslóg kemur ķ gildi 1. januar 2009.
Stk. 2. Broytingin ķ § 1, nr. 1 er galdandi fyri bųrn, sum eru komin til landiš 1. januar 2009 ella seinni.
Landsstżrismašurin ķ almannamįlum ynskir viš hesari lógarbroyting at veita teimum foreldrum, iš ynskja at ęttleiša, ein hęgri stušul og soleišis betra um mųguleikan hjį barnleysum pųrum at gerast foreldur.
Fyri flest fólk, sum ynskja at gerast ęttleišingarforeldur, er ęttleišing einasti mųguleikin, tey hava, fyri at gerast foreldur og stovna eina familju. Ein stórur vansi og foršing viš altjóša ęttleišing er tann tunga fķggjarliga byršan. Tann fķggjarliga byršan er ųkt munandi tey seinastu įrini, og ķ dag er taš mest sum ómųguligt at fremja eina altjóša ęttleišing fyri minni enn 100.000 krónur ķ beinleišis kostnaši. Ein orsųk til ųkta kostnašin fyri ęttleišing er, at eftirspurningurin seinastu įrini er vaksin munandi, samstundis sum tališ av bųrnum, sum įrliga verša ęttleidd, stendur ķ staš. Tann beinleišis avleišingin av hesum er, at bķšilistarnir eru longdir, og tilgongdin tķ er voršin munandi dżrari.
Ęttleišingarstušulin varš seinast broyttur ķ januar 2001, tį upphęddin fór śr 15.000 upp ķ 50.000 krónur. Sķšani tį er upphęddin óbroytt. Tį hugsaš veršur um prķsvųksturin fyri ęttleišing og ķ samfelagnum annars, so er stušulin veruliga lękkašur sķšani seinastu lógarbroyting.
Onnur Noršurlond lata eisini stušul til foreldur, iš ęttleiša. Ķ Danmark er stušulin 43.225 krónur, ķ Svųrķki er stušulin 40.000 svenskar krónur og ķ Noreg er stušulin 38.320 norskar krónur (2006).
Sambęrt hesum uppskoti veršur stušulin til ęttleišing hękkašur śr 50.000 upp ķ 75.000 krónur.
Harumframt veršur mįlsųkiš lagt frį landsstżrismanninum/stjórnarrįšnum til Almannastovuna at umsita. Avgeršarrętturin veršur sostatt lagdur til Almannastovuna. Orsųkin til hetta er, at taš er ķ andsųgn viš grundsetningin um, at ein kęrumyndugleiki skal vera óheftur, at ein avgerš hjį landsstżrismanni skal kęrast til eina nevnd, sum er sett av landsstżrismanninum. Viš at leggja avgeršarręttin til Almannastovuna, fęr Kęrunevndin ķ almanna- og heilsumįlum frķtt višgjųrt avgeršir, tiknar eftir lógini, į sama hįtt, sum hon ger viš allar ašrar kęrur um avgeršir hjį Almannastovuni.
Taš veršur ikki mett at verša nakar trupulleiki at leggja avgeršarręttin til Almannastovuna. Treytirnar fyri at fįa ęttleišingarstušul framganga klįrt av lógini, eins og upphęddin framgongur. Almannastovan skal sostatt ikki inn ķ nakran tulkingarspurning ella meta, um ęttleišingarstušul skal veitast ella ikki. Eru treytirnar uppfyltar, skal stušul veitast.
Viš taš, at treytirnar fyri at fįa ęttleišingarstušul, og stušulsupphęddin eru įsett ķ lógini, liggur rętturin til at broyta treytirnar og stušulsupphęddina framvegis hjį Lųgtinginum.
Ummęli
Uppskotiš hevur veriš til ummęlis hjį Ęttleišingarfelagnum og hjį politisku flokkunum.
Ęttleišingarfelagiš fegnast um, at landsstżriš leggur uppskot fyri Lųgtingiš um at hękka stušulin til ęttleišing. Felagiš višmerkir, at kostnašurin fyri eina ęttleišing ķ dag liggur ķmillum 150.000- 200.000 krónur, og tey vita eisini um dųmir, har kostnašurin er farin upp um 200.000 krónur. Ęttleišingarfelagiš heitir tķ į landsstżrismannin um at hękka stušulin upp ķ 100.000 krónur fyri hvųrja ęttleišing.
Landsstżriskvinnan ķ almannamįlum skilur stųšuna hjį Ęttleišingarfelagnum, men heldur, at ręttast er at hękka stušulin śr 50.000 upp ķ 75.000 krónur.
Allir politisku flokkarnir taka undir viš, at uppskotiš veršur lagt fyri Lųgtingiš.
Kap. 2 Avleišingarnar av uppskotinum
Fķggjarligar avleišingar
Talvan nišanfyri vķsir, hvussu nógv bųrn eru ęttleidd ķ įrunum 2001-2008, tęr fķggjarligu avleišingarnar og hvussu nógv varš sett av į fķggjarlógini hesi įrini.
*Tųlini fyri 2008 eru bygd į fyribils metingar
Sum talvan vķsir, so er torfųrt at spįa um, hvussu stórt tališ av ęttleišingum fer at verša frameftir. Tųlini fyri tķšarskeišiš 2001-2008 broytast įr fyri įr, eitt nś var tališ 7 į ęttleišingum ķ 2003, ķ 2005 var tališ 11, ķ 2006 var tališ 17 og ķ 2007 kom tališ nišur į 10 ęttleišingar. Fķggjarligu avleišingarnar fyri landskassan broytast samsvarandi įr fyri įr. Taš er tó įbendingar um, at tališ ķ 2006 var lutfalsliga hųgt ķ mun til onnur įr. Hetta benda tųlini fyri 2007 og fyribils tųlini fyri 2008 eisini į.
Mett veršur tķ, at frameftir fer tališ av ęttleišingum at liggja um 12 ęttleišingar um įriš. Sambęrt hesum uppskotinum veršur stušulin til ęttleišing 75.000 krónur, og sostatt verša fķggjarligu avleišingarnar fyri landskassan krónur 900.000 ķ 2009.
Umsitingarligar avleišingar
Uppskotiš hevur ikki ašrar umsitingarligar avleišingar enn, at mįlsųkiš veršur flutt frį stjórnarrįšnum til Almannastovuna at umsita.
Avleišingar ķ mun til altjóša sįttmįlar og umhvųrvisligar avleišingar
Lógaruppskotiš hevur ongar avleišingar ķ mun til altjóša sįttmįlar og umhvųrviš.
Sosialar avleišingar
Lógaruppskotiš hevur ta avleišing, at tann fķggjarliga byršan hjį teimum, sum ęttleiša, veršur minni.
Yvirlit yvir avleišingar
Kap. 3 Serligar višmerkingar
Til § 1, nr. 1
Įsetingin hękkar stušulin śr 50.000 krónum upp ķ 75.000 krónur fyri hvųrt ęttleitt barn.
Til § 1, nr. 2
Mįlsųkiš veršur lagt frį landsstżrismanninum til Almannastovuna at umsita. Hetta inniber, at ein umsókn um ęttleišingarstušul skal sendast til Almannastovuna, og at taš er Almannastovan, iš fęr avgeršarręttin.
Til § 1, nr. 3
Heitiš veršur broytt.
Til § 2, stk. 1
Gildiskoma.
Til § 2, stk. 2
Skiftisregla, iš įsetir, at avgerandi fyri, um ęttleišingarforeldur hava rętt til 50.000 ella 75.000 krónur ķ stušli, er, nęr barniš er komiš til Fųroya. Taš er soleišis uttan tżdning, nęr umsókn um ęttleišingarstušul er móttikin, ella avgeršin um stušul er tikin.
1. višgerš 14. november 2008. Mįliš beint ķ Trivnašarnevndina, sum tann 11. desember 2008 legši fram soljóšandi
Įlit
Landsstżriš hevur lagt mįliš fram tann 4. november 2008, og eftir 1. višgerš 14. november 2008 er taš beint Trivnašarnevndini.
Nevndin hevur višgjųrt mįliš į fundi tann 1. desember 2008.
Nevndin hevur havt eitt lķknandi uppskot til višgeršar nr.13/2008, og undir višgeršini av tķ mįlinum hevur nevndin havt fund viš Ęttleišingarfelagiš og landsstżrismannin ķ almannamįlum.
Minnilutin (Bergtóra Hųgnadóttir Joensen og Tórbjųrn Jacobsen) tekur undir viš mįlinum, men hevur tó nakrar višmerkingar ķ sambandi viš, at tvey lųgtingsmįl um sama evniš liggja samstundis til višgeršar ķ tinginum.
22. august 2008 legši Annika Olsen fyri Fólkaflokkin fram uppskot um at broyta lógina um ęttleišingarstušul soleišis, at hesin skuldi hękka śr hįlvthundraš tśsund krónum upp ķ sjeytifimm tśsund krónur. CHE-samgongan myndaši landsins stjórn um taš mundiš, og tį iš Javnašarflokkurin sprongdi ta samgonguna mišskeišis ķ september mįnaša lį mįliš framvegis ķ Trivnašarnevndini.
Tį iš ABC-samgongan tók viš, valdi uppskotsstillarin tó at taka mįliš aftur. Sum sišvenja er, spurdi tingformašurin, um nakar var įhugašur ķ at yvirtaka mįliš, og taš ynsktu bęši Tjóveldi og Sjįlvstżrisflokkurin. Ķ višmerkingunum hjį Anniku Olsen, tįverandi tingkvinnu, veršur sagt, at Ęttleišingarfelagiš kundi hugsaš sęr, at upphęddin varš hękkaš śr hįlvthundraš tśsund krónum upp ķ hundraš tśsund krónur, og hon męlir til, at Lųgtingiš kannar, um rśm kann verša fyri hesi hękking į fķggjarlógini ķ 2009.
Minnilutin er samdur ķ hesum sjónarmiši, at stušulin įtti at veriš hękkašur upp ķ hundraš tśsund krónur, men stašfestir, at meiriluti ikki er fyri hesum ķ Trivnašarnevndini.
Stutt eftir, at Tjóšveldi og Sjįlvstżrisflokkurin hųvdu yvirtikiš mįliš ķ tingsalinum, kom so mikiš stórt trżst į landsstżriš hesum višvķkjandi, at landsstżriskvinnan ķ almannamįlum legši eitt įtųkt uppskot fram um ęttleišingarstušul, har upphęddin er hin sama sum ķ uppskotinum hjį Tjóšveldi og Sjįlvstżrisflokkinum. Minnilutin įsannar harviš, at andstųšuuppskotiš til fulnar hevur tęnt sķnum endamįli, sum jarnbrot, fyri at gera korini hjį teimum, sum ynskja at ęttleiša, munandi betri ķ framtķšini.
Samstundis, sum minnilutin vónar, at stųšan ķ framtķšini kann gerast uppaftur betri, taka minnilutin undir viš uppskotinum og fer samstundis at boša frį, at lųgtingsmįl nr. 13/2008 veršur afturtikiš į fyrstkomandi tingfundi.
Ein samd nevnd tekur undir viš mįlinum og męlir Lųgtinginum til at samtykkja taš.
2. višgerš 17. desember 2008. Uppskotiš samtykt 24-0-0. Uppskotiš fer soleišis samtykt til 3. višgerš.
Frįvik samtykt 21-0-7
3. višgerš 19. desember 2008. Uppskotiš, sum samtykt viš 2. višgerš, endaliga samtykt 28-0-0. Mįliš avgreitt.
Ll.nr. 123 frį 22.12.2008


text:
-
Curevac-Momcilov grad - Vrazje Jezero
nálægt Nadgora, Pljevlja (Montenegro)
- Ferlar í Andrijevica
- Ferlar í Berane
- Ferlar í Bijelo Polje
- Ferlar í Cetinje
- Ferlar í Danilovgrad
- Ferlar í Gusinje
- Ferlar í Montenegro (general)
- Ferlar í Opština Bar
- Ferlar í Opština Budva
- Ferlar í Opština Herceg Novi
- Ferlar í Opština Kolašin
- Ferlar í Opština Kotor
- Ferlar í Opština Mojkovac
- Ferlar í Opština Nikšić
- Ferlar í Opština Plav
- Ferlar í Opština Plužine
- Ferlar í Opština Rožaje
- Ferlar í Opština Šavnik
- Ferlar í Opština Ulcinj
- Ferlar í Opština Žabljak
- Ferlar í Petnjica
- Ferlar í Pljevlja
- Ferlar í Podgorica
- Ferlar í Tivat
- Ferlar í Tuzi
Flokkar í Montenegro
- Bestu Fjórhjól ferlar í Montenegro
- Bestu Róður ferlar í Montenegro
- Bestu Alpagreinar ferlar í Montenegro
- Bestu Fjallahjól ferlar í Montenegro
- Bestu Útivist ferlar í Montenegro
- Bestu Götuhjól ferlar í Montenegro
- Bestu Seglbátur ferlar í Montenegro
- Bestu Hlaup ferlar í Montenegro
- Bestu Kajak/Kanó ferlar í Montenegro
- Bestu Vélsleði ferlar í Montenegro
- Bestu Gönguskíði ferlar í Montenegro
- Bestu Alpaferðir ferlar í Montenegro
- Bestu Snjóskór ferlar í Montenegro
- Bestu Snjóbrettaiðkun ferlar í Montenegro
- Bestu Bíll ferlar í Montenegro
- Bestu Fjallaklifur ferlar í Montenegro
- Bestu Flugvél ferlar í Montenegro
- Bestu Útreiðar ferlar í Montenegro
- Bestu Götureiðhjól ferlar í Montenegro
- Bestu Off road Mótorhjól ferlar í Montenegro
- Bestu Skíðaiðkun um Dreifbýli ferlar í Montenegro
- Bestu Fjallahlaup ferlar í Montenegro
- Bestu Ganga ferlar í Montenegro
- Bestu Lest ferlar í Montenegro
- Bestu Gljúfraferðir ferlar í Montenegro
- Bestu Ferðareiðhjól ferlar í Montenegro
- Bestu Torfæruakstur ferlar í Montenegro
- Bestu Svifvængjaflug ferlar í Montenegro
- Bestu Stafaganga ferlar í Montenegro
- Bestu Enduro-mótorhjól ferlar í Montenegro
- Bestu Via Ferrata ferlar í Montenegro
- Bestu Sund ferlar í Montenegro
- Bestu Ratleikur ferlar í Montenegro
- Bestu Multisport ferlar í Montenegro
- Bestu Stand up Paddle ferlar í Montenegro
- Bestu Berum Fótum ferlar í Montenegro
- Bestu Hjóla-/ Hlaupabretti ferlar í Montenegro
- Bestu Húsbíll ferlar í Montenegro
- Bestu Freeride Skíði ferlar í Montenegro
- Bestu Vélbátur ferlar í Montenegro
- Bestu Sæþota ferlar í Montenegro
- Bestu Flúðasigling ferlar í Montenegro
- Bestu Fjallabrun MTB ferlar í Montenegro
- Bestu Gravel Reiðhjól ferlar í Montenegro
- Bestu Rafmagnshjól ferlar í Montenegro
- Bestu Skoðun á plönturíki ferlar í Montenegro
- Bestu Plogging ferlar í Montenegro
- Bestu Bikepacking ferlar í Montenegro


text:
Myndatekstur: Kaj Leo Holm Johannesen, landsstýrismaður og norðurlendskur samstarvsráðharri flytur fram røðu.
Kaj Leo Holm Johannesen, landsstýrismaður og norðurlendskur samstarvsráðharri, setti seinnapartin í dag Norðurlandadagin í Norðurlandahúsinum. Norðurlandadagurin verður hildin 23. mars, sum er dagurin, tá Helsingforsavtalan varð undirritað í 1962 ella fyri 59 árum síðani. Helsingforsavtalan er ein politisk avtala millum Danmark, Svøríki, Noreg, Ísland og Finnland, sum setir karmarnar um norðurlendska samstarvið. Føroyar eru við í hesum samstarvi, eins og Grønland og Áland.
Samstundis eru tað í ár 50 ár síðani, at Norðurlanda Ráðharraráðið varð sett á stovn. Norðurlanda Ráðharraráðið er almenni samstarvsstovnurin hjá norðurlendsku stjórnunum. Ráðharraráðið arbeiðir fyri felags norðurlendskum loysnum á økjum, har norðurlond kunnu røkka betri úrslitum við at samstarva heldur enn at loysa uppgávurnar hvør sær.
Sostatt varð bæði Norðurlandadagurin og 50 ára haldið fyri, at Norðurlanda Ráðharraráðið varð sett á stovn, hildið í Norðurlandahúsinum í dag.
Í vælkomurøðu síni kom Kaj Leo Holm Johannesen m.a. inn á føroyska ynskið um fullgildigan limaskap í Norðurlandaráðnum og Norðurlanda Ráðharraráðnum, og hvussu vit skulu arbeiða fram ímóti at røkka hesum máli, sum landsstýrið hevur sett sær. Eisini nevndi landsstýrismaðurin felags norðurlendsku visjón 2030 og okkara leiklut higartil í henni.
Síðan las Lív Róadóttir Jaeger úr sínum yrkingarsavni. Lív er í uppskoti til Bókmentavirðisløn Norðurlandaráðsins, sum verður latin á Ársfundi Norðurlandaráðsins í heyst.
Eitt av stóru málunum á hátíðarhaldinum varð evnið: “Hvørji norðurlandamál hava týdning fyri føroyskan ungdóm” har okkara ungu politikarar o.o. kjakaðust um hetta áhugaverda og viðkomandi evni. Tað kom greitt fram, hvat okkara ungdómur ynskti av norðurlendska samstarvinum. Serliga varð víst á uppraðfesting á grønu kósini hjá Norðurlanda Ráðharraráðnum, men sum í ávísan mun gongur út yvir mentanina. Eisini varð dentur lagdur á týdningin av umhvørvispolitikkinum, málpolitikkinum og mangt annað.
Eftir politiska kjakið spældi ein blásikvartett frá Musikkskúlamiðnámi nøkur norðurlendsk løg og at enda handaði Norrøna felagið Norrøna herðaklappið 2021 til Þóru Þóroddsdóttir og Martin Næs fyri teirra serliga stóra bókmentanarliga arbeiði.
Myndatekstur: Frá vinstru Turid Christophersen, forkvinna í Norrøna Felagnum, Þóra Þóroddsdóttir og Martin Næs.


text:
Føroyaleikirnir verða aftur í 2022
Føroyaleikirnir 2021 eru nú av. 1260 luttakarar hava kappast í 19 ymsum ítróttagreinum í Vági, Klaksvík, Runavík og í Havn.
Tað hevur verið ein fragd at eygleitt okkara ítróttafólk hesara fýra dagarnar. Gleðin um aftur at sleppa at kappast var sjónlig og sást aftur á øllum smílunum, ið vóru at síggja til kappingarnar kring landið.
Føroyaleikirnir hava eydnast betur, enn vit høvdu ímyndað okkum. Ítróttafólk, hjálparfólk, kommunur og samstarvsfelagar hava staðið saman um tiltakið, og tí er eingin ivi hjá ítróttasambandinum um, at leikirnir skulu haldast aftur í komandi ári.
Í 2022 verða leikirnir frá hósdegnum 30. juni til sunnudagin 4. juli. Ætlanin er, at leikirnir altíð koma at liggja fyrsta vikuskiftið í juli annaðhvørt ár.
Leikirnir kundu longu í ár havt munandi størri luttøku, tí heili 400 útlendingar høvdu boðað frá, at tey komu til Føroya at luttaka á leikunum. Orsakað av koronu endaði talið á útlendingum á 35 luttakarum.
Málið hjá ÍSF er, at leikirnir við tíðini fara at vaksa, og vit ímynda okkum, at samlaða talið av luttakarum á Føroyaleikinum fer at liggja um 5000, har av 2000 eru útlendingar. Hetta fer at geva okkara ítróttafólkum eina heimliga gularót.
Føroyaleikirnir fingu eina betri byrjan, enn vit høvdu torað at droymt um, og vit vilja fegin takka øllum, sum luttóku og hjálptu til at gera fyrstu Føroyaleikirnar til veruleika.
Við ítróttakvøðu
Ítróttasamband Føroya


text:
Ongar vørur
Gunn er bundin við Navia Bustað SamfingiðBustað Samfingið er 100% føroysk ull Við nútímans stílráki í huga er føroyska ullin bustað fyri at gera tógvið mjúkariGunn er ein vøkur troyggja, ið er sera heit og fjálg
Jallur er bundin við Navia Bustað SamfingiðBustað Samfingið er 100% føroysk ull Við nútímans stílráki í huga er føroyska ullin bustað fyri at gera tógvið mjúkariJallur er ein troyggja, ið er sera heit og fjálg100% ull
Heitar Navia hosur til bæði menn og kvinnur
Turriklæði er sera mjúkt og fjálgt - 100% ullca 50 x 230 cm
HONDGJØRD LEÐURTASKA Sera væl hóskandi til allar bindigreiðir.Saturn taskan er ein samanseting av nýmótans sniði og virkisføri.
Fípa er mjúkt tógv úr høgari góðsku. Tað er tøkt í nátúrligum litbrigdi og annars alkyns vøkrum litum.
Sigmund er bundin við Navia tógvinum Duo, 2 tráða. Duo tógvið er gjørt úr føroyskari seyðaull, blandað við hetlendskari ull og avstralskari lambsull. Tað er mjúkt tógv úr høgari góðsku.
HUMMEL PUFFA JACKET
Navia Active er bundið úr Navia Uno, 1 tráða. Fyri at styrkja er nýtt 20% polyamid. 80% ull og 20% polyamid
Fjálgar, heitar og sterkar Navia hálvhosur


text:
»Varandi friður um allan heim kann bara fáast í lag, um hann er bygdur á sosialt rættvísi«
– ILO grundlógin, 1919
Føroyar eru limir í altjóða arbeiðsstovninum ILO (International Labour Organization), ið er stovnur undir ST. ILO er einasti altjóða stovnur, sum er samansettur av limalondum, fakfeløgum og arbeiðsgevarum. Ì ILO felagskapinum eru 187 limalond.
ILO var stovnað í kjalarvørinum av fyrsta heimsbardaga í 1919, sum partur av Verseilles sáttmálanum. Høvuðsendamálið hjá ILO var arbeiðaravernd, og at betra sosialu korini hjá arbeiðsfólki.
Arbeiðsmarknaðurin var ikki serliga væl skipaður um hetta mundi, og nógvastaðni vóru korini hjá arbeiðsfólki at meta sum træladómur. Vandamikil arbeiðspláss, kúgan av arbeiðsfólki, ójøvn løn og barnaarbeiði vóru meir reglan enn undantaki. Undir slíkum korum var mett, at kríggj lættari kundi uppstanda, tí gjørdist ein aðalsetningur hjá ILO frá byrjan sosialt rættvísi.
Í ringu tíðunum í 1944 har allur heimurin aftur var í kríggj, samtyktu ILO limirnir Filadelfia yvirlýsingina, sum staðfestir, mannarættindi og búskaparlig rættindi, herundir, at arbeiði á ongan hátt er ein vøra. Harumframt leggur yvirlýsingin dent á, at »fátækradømi nakrastaðni hóttir framburð allastaðni!«
Í dag eru 185 altjóða ILO sáttmálar. Føroya Løgting hevur staðfest ein ILO sáttmála, men umleið 30 aðrir ILO-sáttmálar eru í gildi í Føroyum, tí Danmark hevur ikki tikið umveldisfyrivarni.
Um ILO
- ILO hevur høvuðsstøð í Geneve, og fekk friðarheiðursløn Nobels í 1969.
- ILO hevur í sínum virkna stríði fyri arbeiðararættindum verið við til at menna fólkaræði í londum sum Kili, Polen og Suðurafrika.
- ILO er einasti altjóða felagsskapur har limirnir eru lond, fakfeløg og arbeiðsgevarar.
- Eitt av aðalmálunum hjá ILO er at steðga barnaarbeiði um allan heim.
- Føroyar eru listaðar á ILO-limalistanum sum »other countries and territories«
- ILO finst á www.ilo.org
- ILO hevur 185 altjóða sáttmálar
- ILO-sáttmálarnir snúgva seg um arbeiðsmarkaðin, útbúgvingar og sosial kor
- Danmark hevur sett allar kjarnusáttmálarnar hjá ILO í gildi, so sum: at bannað tvagsarbeiði, um fakfelagsfrælsi, bann ímóti mismuni og ringasta slag av barnaarbeiði.
- Í Føroyum er ein ILO-sáttmáli staðfestur í løgtinginum, men uml. 30 aðrir ILO-sáttmálar eru galdandi í Føroyum, tí Danmark hevur ikki tikið umveldisfyrivarni.
- Við jøvnum millumbili skulu frágreiðingar gerast til ILO um, hvussu gongst at yvirhalda sáttmálarnar
Meiri fæst at vita um ILO her